text: 13 Yehova wakayowoya na Mozesi kuti:2 “Tuma ŵanalume kuti ŵakapachire* charu cha Kenani icho nipelekenge ku Ŵaisrayeli. Pa fuko lililose, utumepo mwanalume yumoza uyo ni mulongozgi+ pakati pawo.”+3 Ntheura Mozesi wakaŵatuma kufuma mu mapopa gha Parani+ nga umo Yehova wakamuphalilira. Ŵanalume wose aŵa ŵakaŵa ŵalara ŵa Ŵaisrayeli.4 Mazina ghawo ni agha: Kufuma pa fuko la Rubeni, Shamuwa mwana wa Zakuri.5 Pa fuko la Simiyoni, Shafati mwana wa Hori.6 Pa fuko la Yuda, Kalebi+ mwana wa Yefune.7 Pa fuko la Isakara, Igali mwana wa Yosefe.8 Pa fuko la Efurayimu, Hosheya+ mwana wa Nuni.9 Pa fuko la Benjamini, Paliti mwana wa Rafu.10 Pa fuko la Zebuloni, Gadiyeli mwana wa Sodi.11 Pa fuko la Yosefe,+ mwa Manase,+ Gadidi mwana wa Susi.12 Pa fuko la Dani, Amiyeli mwana wa Gemali.13 Pa fuko la Asheri, Seturi mwana wa Mikayeli.14 Pa fuko la Nafutali, Nabi mwana wa Vofisi.15 Pa fuko la Gadi, Geyuweli mwana wa Maki.16 Agha ni mazina gha ŵanalume awo Mozesi wakaŵatuma kuti ŵakendere charu. Mozesi wakathya Hosheya mwana wa Nuni zina lakuti Joshuwa.*+17 Apo Mozesi wakaŵatumanga kuti ŵakendere charu cha Kenani, wakati kwa iwo: “Mulute ku Negebu, kufuma apo mukakwelere ku chigaŵa cha mapiri.+18 Mukawone umo charu chiliri.+ Mukawoneso usange ŵanthu awo ŵakukhala mu charu icho mbankhongono panji mbakulopwa, mbachoko panji mbanandi.19 Mukawone usange charu ntchiwemi panji ntchiheni, ndiposo usange ŵakukhala mu mahema panji mu misumba ya malinga.20 Mukawoneso usange charu ntchavundira* panji ntchambura vundira,*+ usange kuli makuni panji yayi. Mukhwime mtima,+ ndipo mukatoreko vipambi vya charu.” Nyengo iyo ŵakalutira yikaŵa iyo mpheska zikwambira kuphya.+21 Ntheura ŵakanyamuka na kwendera charu kufuma ku mapopa gha Zini+ kukafika ku Rehobu+ m’paka ku Lebo-hamati.*+22 Ŵakati ŵakwelera ku Negebu, ŵakafika ku Heburoni+ uko kukakhalanga Ahimani, Sheshayi, na Talimayi,+ mphapu ya Ŵaanaki.+ Heburoni wakazengeka vyaka 7 pambere Zowani wa ku Eguputo wandazengeke.23 Ŵakati ŵafika ku Dambo la Eshikoli,+ ŵakakhwajura munthavi uwo ukaŵa na khunje* la mpheska, ndipo ŵanalume ŵaŵiri ŵakanyamura pa mchiko. Ŵakatoraso marimoni* na vikuyu.+24 Ŵakathya malo agha Dambo la Eshikoli,*+ chifukwa cha khunje la mpheska ilo Ŵaisrayeli ŵakakhwajura kwenekura.25 Mazuŵa 40+ ghakati ghajumphapo, ŵakawerako kukendera charu.26 Ŵakiza kwa Mozesi na Aroni na ku wumba wose wa Ŵaisrayeli mu mapopa gha Parani, pa Kadeshi.+ Ŵakiza na mazgu ku wumba wose na kuwulongora vipambi vya charu.27 Ŵakaphalira Mozesi kuti: “Tikanjira mu charu icho mukatitumako, ni charu icho mukwenda mkaka na uchi+ nadi, ndipo ivi ni vipambi+ vyake.28 Kweni ŵanthu awo ŵakukhala mu charu ichi mbankhongono, ndipo misumba yawo ya malinga njakukhora chomene. Tikawonakoso Ŵaanaki.+29 Ŵaamaleki+ ŵakukhala mu charu cha Negebu.+ Ŵahiti, Ŵayebusi,+ na Ŵaamori+ ŵakukhala ku chigaŵa cha mapiri, ndipo Ŵakenani+ ŵakukhala pafupi na nyanja+ ndiposo mumphepete mwa Yorodani.”30 Penepapo Kalebi wakayezga kuchetamiska ŵanthu awo ŵakimilira pamaso pa Mozesi, wakati: “Tiyeni tikwelereko mwaluŵiro, ndipo tamuchipoka nadi kuŵa chithu, chifukwa tamuchithereska.”+31 Kweni ŵanalume awo ŵakalutira nayo lumoza ŵakati: “Tingimikana nawo yayi ŵanthu aŵa chifukwa mbankhongono chomene kuluska ise.”+32 Ŵakalutilira kuphalira Ŵaisrayeli viheni+ vya charu icho ŵakendera, ŵakati: “Charu icho tikendamo kuchiwona ni charu icho chikurya awo ŵakukhalamo, ndipo viŵanthu vyose ivyo tikaviwona ni vikuruvikuru.+33 Tikawonaso Ŵanefili, ŵana ŵa Anaki+ awo mbakufuma ku Ŵanefili. Ndipo mu maso ghithu tikawonekanga nga ni mphazi, nawoso ndimo ŵakatiwoneranga.”


c: text/html

text:
Kasi Mukukumbuka?
Kasi muli kuŵazga magazini gha Gongwe la Mulinda ghasonosono apa? Yezgani kuzgora mafumbo agha:
Chifukwa wuli Chiuta wakazomerezganga Ŵaisrayeli kuchita nkhondo?
Yehova wakutemwa chomene ŵanthu. Ndipouli, nyengo zinyake Yehova wakazomerezganga Ŵaisrayeli kuti ŵarwe nkhondo kuti ŵamarane na ŵalwani awo ŵakalimbananga nawo. Yehova pera ndiyo wakamanyanga munthu uyo ngwakwenelera kurwa nkhondo, kweniso apo wangalutira ku nkhondo.—w15 11/1, peji 4-5.
Kasi ŵapapi ŵakwenera kuchita vichi kuti ŵasambizge makora ŵawukirano kuteŵetera Yehova?
Ŵapapi ŵakwenera kutemwa na kuŵa chiyelezgero chiwemi chakujiyuyura ku ŵana ŵawo. Ŵakweneraso kuchita vinthu mwamahara na kuŵamanya makora ŵana ŵawo.—w15 11/15, peji 9-11.
Chifukwa wuli fundo yakuti Petrosi ndiyo wakaŵa Papa wakwamba njautesi?
Lemba Mateyu 16:17, 18 likuyowoya yayi kuti Petrosi ndiyo wakaŵa mutu wa mpingo Wachikhristu. M’malo mwake, Baibolo likuti Yesu ndiyo ni libwe lapakona panji kuti mutu wa mpingo. (1 Pet. 2:4-8)—w15 12/1, peji 12-14.
Kasi ni vichi ivyo tikwenera kughanaghanirapo dankha pambere tindayowoye?
Tikwenera kusankha (1) nyengo yiwemi yakuyowoyera (Muph. 3:7), (2) mazgu ghawemi (Zinth. 12:18), kweniso (3) umo tingayowoyera. (Zinth. 25:15) Para tikuchita nthena, tilongorenge kuti tikugwiliskira ntchito makora lulimi lwithu.—w15 12/15, peji 19-22.
Kasi ni mitundu wuli ya ukhuluku iyo Ŵakhristu ŵakwenera kugega?
Ŵakhristu ŵaunenesko ŵakwenera kugega kuyowoya utesi na kusesa ŵanji. Kweniso ŵakwenera yayi kuyowoya fundo zautesi kuti ŵanange mbiri ya ŵanthu ŵanyake, nesi kwiba.—wp16.1, peji 5.
Kasi “ŵalara ŵa ŵasembe” awo ŵakuzunulika mu Malemba Ghachigiriki ŵakaŵa anjani?
Mazgu ghakuti “ŵalara ŵa ŵasembe” ghakuyowoya za ŵalaraŵalara ŵa mu gulu la ŵasembe, kusazgapo awo ŵakaŵapo ŵasembe ŵakuru.—wp16.1, peji 10.
Kasi tikwenera kumuwona wuli uyo wakurya chingwa na kumwa vinyo pa Chikumbusko?
Tikwenera kumuwona kuti ngwapadera yayi. Nakuti Mkhristu uyo ngwakuphakazgika nadi wakukhumba ntchindi zapadera yayi. Iyo wakuchita kupharazga yayi kuti wali kuphakazgika na mzimu wa Chiuta. (Mat. 23:8-12)—w16.01, peji 23-24.
Kasi vikenda wuli kuti Abrahamu wamanye Chiuta na kuŵa nayo paubwezi, ndipo ise tikusambirapo vichi?
Abrahamu wakwenera kuti wakasambira vya Yehova kufuma kwa Shemu. Kweniso wakawonanga ivyo Chiuta wakamuchitira pamoza na mbumba yake. Nase tikwenera kusambira Baibolo na kuwona ivyo Yehova wakutichitira. Ivi vitovwirenge kuti tiŵe nayo paubwezi.—w16.02, peji 9-10.
Kasi ni njani wakaŵika vyaputara na mavesi mu Baibolo?
M’ma 1200 C.E., Muliska Stephen Langton wakaŵika vyaputara mu Baibolo. Pamanyuma, ŵalembi Ŵachiyuda ŵakagaŵa mavesi mu Baibolo la Malemba Ghachihebere. Mu 1500 C.E., Robert Estienne wakagaŵa mavesi mu Baibolo la Malemba Ghachigiriki.—wp16.2, peji 14-15.
Apo Satana wakayezganga Yesu, kasi wakaluta nayo nadi ku tempile?
Tikumanya makora yayi kuti wakaluta nayo nadi panji wakamulongora waka mu mboniwoni. Kweni malemba gha Mateyu 4:5 na Luka 4:9 ghakuti Yesu wakatolekera ku Yerusalemu na kwimikika pachanya pa linga la tempile.—w16.03, peji 31-32.
Kasi uteŵeti withu ukuyana wuli na jumi?
Jumi likuwa pachokopachoko, likusamphuska na kovwira vyamoyo. Jumi ni thumbiko lakufuma kwa Chiuta. (Doto. 33:13) Ntheura para nase tikukolerana pakupharazga makani ghawemi, ndikuti uteŵeti withu uli nga ni jumi.—w16.04, peji 4.

robotstxt: allowed

filter: keep


text:
Kasi Baibolo Likuti Wuli?
Kasi chikuchitika ntchivichi para tafwa?
ŴANTHU ŴANYAKE ŴAKUGOMEZGA kuti para tafwa tikukaŵaso ŵamoyo kunyake. Kweni ŵanyake ŵakuti para tafwa, mbwenu vyose vyamalira papo. Kasi imwe mukuti wuli?
IVYO BAIBOLO LIKUYOWOYA
“Ŵakufwa ŵakumanya kalikose chara.” (Mupharazgi 9:5) Para tafwa, ndikuti taleka kuŵako.
NI VICHI VINYAKE IVYO TIKUSAMBIRA MU BAIBOLO?
Adamu, uyo wakaŵa munthu wakwamba kulengeka, wakapangika “kufuma ku dongo.” Wakati wafwa, wakawelera ku dongo. (Genizesi 2:7; 3:19) Ntheura ŵanthu wose awo ŵakufwa ŵakuwelera ku dongo.
—Mupharazgi 3:19, 20.
Ŵanthu awo ŵafwa ŵakufwatuka ku zakwananga zawo. (Ŵaroma 6:7) Ntheura para munthu wafwa, wakulangikaso yayi.
Kasi ŵakufwa ŵangazakaŵaso ŵamoyo?
MUNGAZGORA KUTI?
Enya
Yayi
Panyake
IVYO BAIBOLO LIKUYOWOYA
“Kuzamuŵa chiwuka.”—Milimo 24:15.
NI VICHI VINYAKE IVYO TIKUSAMBIRA MU BAIBOLO?
Kanandi Baibolo likuyaniska nyifwa na tulo. (Yohane 11:11-14) Chiuta wazamuwuska ŵakufwa nga umo ise tikuwuskira munthu uyo wali mu tulo.
—Yobu 14:13-15.
Baibolo likuzunurapo ŵanthu awo ŵakafwa ndipo ŵakawuskika. Ntheura nase tili na chigomezgo chose kuti awo ŵali kufwa ŵazamuwuka.
—1 Mathemba 17:17-24; Luka 7:11-17; Yohane 11:39-44.
Manyani Vinandi
Kasi Ŵakufwa Ŵali Nkhu?
Sambirani ivyo Baibolo likuyowoya pa nkhani ya uko kuli ŵakufwa kweniso chifukwa icho ŵanthu ŵakufwira.


text:
Nkhani Nambara 7: Mwanalume Wacikanga
Peneapo ŵanthu ŵakayamba kwandana pa caru, ŵanandi ŵa iwo ŵakacitanga vinthu viheni nga ni Kayini. Kweni mwanalume yumoza wakaŵa wakupambana na ŵanyake. Mwanalume uyu wakaŵa Enoki. Enoki wakaŵa mwanalume wacikanga. Ŵanthu wose ŵakacitanga vinthu viheni comene, kweni Enoki wakalutilira kuteŵetera Ciuta.
Kasi ukumanya cifukwa ico ŵanthu mu nyengo yira ŵakacitilanga vinthu viheni vinandi? Aghanaghanira, ninjani uyo wakapangiska Adamu na Heva kuti ŵaleke kupulikira Ciuta na kurya cipasi ico Ciuta wakati ŵaleke kurya? Wakaŵa mungelo muheni. Baibolo likumucema kuti Satana. Ndipo wakuyezgayezga kuti waliyose waŵe muheni.
Zuŵa linyake Yehova Ciuta wakatuma Enoki kuti waphalire ŵanthu uthenga unyake uwo ŵakakhumbanga cara kuwupulika. Uthenga uwu ukaŵa wakuti: ‘Ciuta zuŵa linyake wazamuparanya ŵanthu wose ŵaheni.’ Ŵanthu ŵakwenera kuti ŵakakwiya comene ŵakati ŵapulika ici. Ŵakwenera kuti ŵakayezgayezga kuti ŵamukome Enoki. Mwantheura Enoki wakeneranga kuŵa na cikanga cikuru kuti waphalire ŵanthu ivyo Ciuta wakakhumbanga kucita.
Ciuta wakakhumba yayi kuti Enoki wakhale nyengo yitali pakati pa ŵanthu ŵaheni aŵa. Enoki wakakhala na umoyo vilimika 365 pera. Nchifukwa wuli tikuyowoya kuti “vilimika 365 pera”? Cifukwa nchakuti ŵanthu mu nyengo yila ŵakaŵa na nkhongono comene kuluska sono ndipo ŵakakhalanga nyengo yitali. Mwana musepuka wa Enoki, Metusela, wakakhala vilimika 969!
Pamanyuma pakuti Enoki wafwa, ŵanthu ŵakahenipilahenipira. Baibolo likuyowoya kuti ‘cilicose ico ŵakaghanaghananga cikaŵa ciheni pera nyengo zose,’ ndiposo kuti ‘caru cikazura na nkhaza.’
Kasi ukumanya cifukwa cimoza ico pa caru pakaŵira masuzgo ghanandi mu nyengo yira? Cikaŵa cifukwa cakuti Satana wakaŵa na nthowa yiphya yakupusikira ŵanthu kuti ŵacite vinthu viheni. Tisambirenge za ici mu nkhani yakulondezgapo.
Genesis 5:21-24, 27; 6:5; Ŵahebere 11:5; Yuda 14, 15.
Mafumbo
- Kasi Enoki wakaŵa wakupambana wuli na ŵanyake?
- Nchifukwa wuli ŵanthu ŵa mu nyengo ya Enoki ŵakacitanga vinthu viheni vinandi?
- Ni vinthu wuli viheni ivyo ŵakacitanga? (Wonani cithuzithuzi.)
- Nchifukwa wuli Enoki wakeneranga kuŵa wacikanga?
- Kasi kale ŵanthu ŵakakhalanga ŵamoyo kwa utali wuli, ndipo Enoki wakakhala wamoyo vilimika vilinga?
- Nchivici cikacitika apo Enoki wakati wafwa?
Mafumbo ghanyake
- Ŵazgani Genesis 5:21-24, 27
Kasi Enoki wakaŵa paubwezi wa mtundu wuli na Yehova? (Gen. 5:24)
Mwakuyana na Baibolo, kasi ni munthu nju uyo wakakhala wamoyo vilimika vinandi comene, ndipo wakafwa na vilimika vilinga? (Gen. 5:27)
- Ŵazgani Genesis 6:5.
Ni mwauli umo vinthu vikahenipira pano pasi apo Enoki wakati wafwa, ndipo lero mukhaliro wuli mbu? (2 Tim. 3:13)
- Ŵazgani Ŵahebere 11:5.
Kasi ni ukhaliro wuli wa Enoki uwo ‘ukakondweska Ciuta,’ ndipo nchivici ico cikacitika pamanyuma pake? (Gen. 5:22)
- Ŵazgani Yuda 14, 15.
Ni mwauli umo Ŵakhristu lero ŵangalondezgera cikanga ca Enoki para ŵakucenjezga ŵanthu za nkhondo iyo yikwiza ya Haramagedoni? (2 Tim. 4:2; Heb. 13:6)


text:
MUTU 17
Ni Mwaŵi Kupemphera Kwa Chiuta
1, 2. Chifukwa wuli pemphero ntchawanangwa chapadera? Ndipo kasi tingapemphera wuli kuti Chiuta watipulike?
CHARU ntchichoko chomene pakuyaniska na kuchanya. Para Yehova wakulaŵiska pa charu chapasi, ŵanthu wose wakuŵawona nga nkhanthonyezi mu chiŵiya. (Salimo 115:15; Yesaya 40:15) Nangauli tikuwoneka tuchoko chomene pakuyaniska na kuchanya, kweni lemba la Salimo 145:18, 19 likuti: “Yehova wali pafupi na wose awo ŵakumuchema, wose awo ŵakumuchema mu unenesko. Wakukhorweska khumbo la awo ŵakumopa, wakupulika para ŵakulira kuti waŵavwire.” Uwu ni mwaŵi wapadera chomene. Yehova, uyo ni Mlengi Wankhongonozose, wakukhumba kuŵa nase pafupi ndipo wakukhumba kupulika mapemphero ghithu. Kupemphera kwa Chiuta ni mwaŵi nadi, ndipo ntchawanangwa icho Yehova wali kupa munthu waliyose.
2 Kweni Yehova wangapulika mapemphero ghithu pekha para tikupemphera kuyana na umo iyo wakukhumbira. Kasi tikwenera kupemphera wuli? Tiyeni tiwone ivyo Baibolo likuyowoya pa nkhani ya pemphero.
CHIFUKWA WULI TIKWENERA KUPEMPHERA KWA YEHOVA?
3. Kasi Yehova wakukhumba kuti muchitenge vichi? Chifukwa wuli?
3 Yehova wakukhumba kuti imwe mupempherenge kwa iyo, panji kuti muyowoyenge nayo. Kasi tikumanya wuli kuti ndivyo wakukhumba? Ŵerengani Ŵafilipi 4:6, 7. Fumu ya kuchanya na charu chapasi yikumukhumbirani viwemi ndipo yikukhumba kuti muyiphalirenge vya mu mtima winu kweniso masuzgo ghinu. Mwaŵi uwu mungawutayanga yayi.
4. Kasi chichitikenge ntchivichi para nyengo zose mukupemphera kwa Yehova?
4 Pemphero likovwira kuti ubwezi withu na Yehova ukhore. Ŵanthu awo ŵakutemwana, ubwezi wawo ukukhora para ŵakuphalirana maghanoghano ghawo, masuzgo, kweniso umo ŵakujipulikira. Ndimo vikuŵiraso para tikupemphera kwa Yehova. Mu Baibolo, Yehova wakutiphalira maghanoghano ghake, umo wakujipulikira, ndipo wakutiphaliraso ivyo wazamuchita kunthazi. Namwe nyengo zose mungamuphalira Yehova ivyo vili mu mtima winu para mukupemphera. Para muchitenge nthena, ubwezi winu na Yehova ukhorenge chomene.—Yakobe 4:8.
KASI TIKWENERA KUPEMPHERA WULI KUTI CHIUTA WATIPULIKE?
5. Ntchivichi chikulongora kuti Yehova wakupulika mapemphero ghose yayi?
5 Kasi Yehova wakupulika mapemphero ghose? Yayi. Mu nyengo ya Yesaya, Yehova wakaphalira Ŵaisrayeli kuti: “Nanga mukuyowoya malurombo ghanandi, nkhupulika yayi. Mawoko ghinu ngakuzura na ndopa.” (Yesaya 1:15) Yehova wapulikenge yayi mapemphero ghithu para nase tingachita vinthu ivyo wakutinkha.
6. Chifukwa wuli tikwenera kuŵa na chipulikano? Kasi tingalongora wuli kuti tili na chipulikano?
6 Kuti Yehova wapulike mapemphero ghithu, tikwenera kuŵa na chipulikano mwa iyo. (Mariko 11:24) Mpositole Paulosi wakati: “Kwambura chipulikano ntchambura machitiko kumukondweska Chiuta, pakuti uyo wakusendelera kwa Chiuta wakwenera kugomezga kuti waliko ndipo wakuŵapa njombe awo ŵakumupenja na mtima wose.” (Ŵahebere 11:6) Kweni ntchakukwana yayi kuyowoya waka kuti tili na chipulikano. Zuŵa lililose tikwenera kupulikira Yehova kuti tilongore kuti tili nadi na chipulikano.—Ŵerengani Yakobe 2:26.
7. (a) Chifukwa wuli pakupemphera kwa Yehova tikwenera kuyowoya mwakujiyuyura kweniso mwantchindi? (b) Kasi tingalongora wuli kuti tikupemphera kufumira pasi pa mtima?
7 Pakupemphera kwa Yehova, tikwenera kuyowoya mwakujiyuyura kweniso mwantchindi. Chifukwa wuli? Para tingapika mwaŵi wakuti tiyowoye na fumu panji pulezidenti, tingayowoya mwantchindi. Pakuti Yehova Ngwankhongonozose, ipo tikwenera kuyowoya nayo mwantchindi chomene kweniso mwakujiyuyura. (Genizesi 17:1; Salimo 138:6) Pakupemphera kwa Yehova, tikwenera kuyowoya kufumira pasi pa mtima, ndipo tileke kuwerezga mazgu ghamoza kanandinandi.—Mateyu 6:7, 8.
8. Kasi tikwenera kuchita wuli para tapempha chinthu kwa Yehova?
8 Para tikupempha chinthu kwa Yehova, tikwenera kuchita kuyana na ivyo tapempha. Mwachiyelezgero, para tapempha Yehova kuti watipe vyakukhumbikwa vya zuŵa na zuŵa, tileke kukhala waka na kulindizga kuti watipenge vyose. Kweni para tingakwaniska, tikwenera kugwira ntchito yiliyose iyo yasangika. (Mateyu 6:11; 2 Ŵatesalonika 3:10) Para tapempha Yehova kuti watovwire kuleka kuchita chinthu chinyake chiheni, tikwenera kugega chilichose icho chingatipangiska kuchita viheni. (Ŵakolose 3:5) Sono tiyeni tidumbiskane mafumbo ghanyake agho ŵanthu ŵakufumba pa nkhani ya pemphero.
MAFUMBO GHAKUKHWASKANA NA PEMPHERO
9. Kasi tikwenera kupemphera kwa njani? Kasi lemba la Yohane 14:6 likutisambizga vichi?
9 Kasi tikwenera kupemphera kwa njani? Yesu wakasambizga ŵasambiri ŵake kuti ŵapempherenge kwa ‘Adada ŵithu ŵakuchanya.’ (Mateyu 6:9) Yesu wakatiso: “Ine ndine nthowa, unenesko, na umoyo. Palije uyo wakwiza kwa Adada kwambura kwizira mwa ine.” (Yohane 14:6) Tikwenera kupempha kwa Yehova pera kwizira mwa Yesu. Kasi fundo yakuti kupemphera kwizira mwa Yesu yikung’anamurachi? Kuti Yehova wapulike mapemphero ghithu tikwenera kuchindika udindo wapadera uwo Yehova wali kupa Yesu. Tikasambira kuti Yesu wakiza pa charu chapasi kuti wazakatiwombore ku kwananga na nyifwa. (Yohane 3:16; Ŵaroma 5:12) Yehova wali kusankha Yesu kuŵa Wasembe Mukuru ndiposo Mweruzgi.—Yohane 5:22; Ŵahebere 6:20.
10. Kasi tikwenera kukhala wuli pakupemphera? Longosorani.
10 Kasi tikwenera kukhala wuli pakupemphera? Yehova wakukhumba yayi kuti pakupemphera, tigwadenge pera, kukhala, panji kuyimilira. Baibolo likutisambizga kuti tingayowoya na Yehova mulimose umo tingakhalira, chikuru takhala mwantchindi. (1 Midauko 17:16; Nehemiya 8:6; Daniyeli 6:10; Mariko 11:25) Chakuzirwa kwa Yehova ni umo takhalira pakupemphera yayi, kweni mtima uwo tikuŵa nawo pakupemphera. Nyengo yiliyose tingapemphera mwakukwezga panji mu mtima, muhanya panji usiku. Para tikupemphera kwa Yehova tikugomezga kuti wakupulika nanga munthu waliyose wangaleka kupulika.—Nehemiya 2:1-6.
11. Kasi tingapempha vichi kwa Yehova?
11 Kasi tingapempha vichi? Baibolo likuti: “Kalikose ako tingalomba mwakuyana na khumbo lake, wakutipulika.” (1 Yohane 5:14) Kasi tingamuphalira Yehova ivyo vili mu mtima withu? Enya. Pakupemphera kwa Yehova tichitenge nga tikuyowoya na mubwezi withu wapamtima. Tingamuphalira Yehova chilichose icho tikughanaghana kweniso icho tikukhumba. (Salimo 62:8) Tingamupempha kuti watipe mzimu wake utuŵa kuti utovwire kuchita viwemi. (Luka 11:13) Tingamupemphaso Yehova kuti watipe vinjeru kuti tisankhe vinthu mwamahara. Ndiposo tingamupempha kuti watipe nkhongono kuti tizizipizge masuzgo. (Yakobe 1:5) Tingamupemphaso kuti watigowokere zakwananga. (Ŵaefeso 1:3, 7) Tikweneraso kupemphelerako ŵanyithu, kwali mba mu nyumba yithu, panji ŵabali na ŵadumbu mu mpingo.—Milimo 12:5; Ŵakolose 4:12.
12. Zunurani vinthu vyakuzirwa chomene ivyo tingazunura mu pemphero.
12 Kasi chakuzirwa chomene para tikupemphera ntchivichi? Ni Yehova na khumbo lake. Tikwenera kuwonga Yehova na mtima wose chifukwa cha vyose ivyo wali kutichitira. (1 Midauko 29:10-13) Apo Yesu wakaŵa pa charu chapasi wakasambizga ŵasambiri ŵake ivyo ŵangazunura pakupemphera. (Ŵerengani Mateyu 6:9-13.) Wakaŵaphalira kuti chakwamba, ŵapemphenge kuti zina la Chiuta lituŵiskike, panji kuti ŵanthu ŵaliwonenge kuti ndakupatulika. Pamanyuma, Yesu wakati tikwenera kupempha kuti Ufumu wa Chiuta wize kweniso kuti khumbo la Chiuta lichitike pa charu chose chapasi. Yesu wakayowoya dankha vinthu vyakuzirwa ivyo tingapempha ndipo pamasinda wakati tingapempha vinthu vithu ivyo tikukhumba. Para pakupemphera tikuŵika dankha Yehova na khumbo lake pakwamba, tikulongora icho ntchakuzirwa chomene kwa ise.
13. Kasi mapemphero ghithu ghakwenera kuŵa ghatali wuli?
13 Kasi mapemphero ghithu ghakwenera kuŵa ghatali wuli? Baibolo likuyowoya yayi. Pemphero lithu lingaŵa lifupi panji litali, kuyana na umo vinthu viliri. Mwachiyelezgero, tingapemphera pemphero lifupi pa chakurya. Ndipo tingapemphera litali para tikuphalira Yehova masuzgo ghithu panji para tikumuwonga. (1 Samuyeli 1:12, 15) Tikwenera yayi kupemphera mapemphero ghatali kuti tikondweske waka ŵanthu, nga umo ŵakachitiranga ŵanthu ŵanyake mu nyengo ya Yesu. (Luka 20:46, 47) Yehova wakukondwa yayi na mapemphero ghanthena. Chakuzirwa chomene kwa Yehova ni para tikupemphera kufumira pasi pa mtima.
14. Kasi tikwenera kupemphera kalinga? Kasi Yehova walongora vichi pakutipa mwaŵi uwu?
14 Kasi tikwenera kupemphera kalinga? Yehova wakukhumba kuti tiyowoyenge nayo nyengo zose. Baibolo likuti tikwenera “kulutilira kulomba,” ‘kukosera kulomba,’ ndiposo kuti ‘nyengo zose tilombenge.’ (Mateyu 26:41; Ŵaroma 12:12; 1 Ŵatesalonika 5:17) Nyengo zose Yehova ngwakunozgeka kutipulika. Tingamuwonga zuŵa lililose chifukwa cha chitemwa chake kweniso mtima wake wakupa. Tingamupemphaso kuti watilongozge, watipe nkhongono, ndiposo kutipembuzga. Para tikuwona nadi kuti ni mwaŵi kupemphera kwa Yehova, tisangenge nyengo kuti tiyowoyenge nayo.
15. Chifukwa wuli tikwenera kuyowoya kuti “ameni” paumaliro wa pemphero?
15 Chifukwa wuli tikwenera kuyowoya kuti “ameni” paumaliro wa pemphero? Mazgu ghakuti “ameni” ghakung’anamura kuti “ndimo viŵire nadi,” panji “viŵe ntheura.” Para tayowoya kuti ameni, tikulongora kuti ivyo tayowoya vyafuma nadi pasi pa mtima. (Salimo 41:13) Baibolo likutisambizga kuti para tayowoyako kuti “ameni,” mu mtima panji mwakukwezga mazgu paumaliro pakuti munthu wapemphera pa gulu, tikulongora kuti takolerana na ivyo wayowoya.—1 Midauko 16:36; 1 Ŵakorinte 14:16.
UMO CHIUTA WAKUZGOLERA MAPEPHERO GHITHU
16. Kasi Yehova wakuzgora nadi mapemphero ghithu? Longosorani.
16 Kasi Yehova wakuzgora nadi mapemphero? Enya. Baibolo likuti Yehova ‘wakupulika mapemphero.’ (Salimo 65:2) Yehova wakupulika na kuzgora mapemphero ghakufumira pasi pa mtima gha ŵanthu mamiliyoni ghanandi. Ndipo wakuzgora mapemphero agha munthowa zakupambanapambana.
17. Chifukwa wuli tingati Chiuta wakugwiliskira ntchito ŵangelo na ŵateŵeti ŵake ŵa pa charu chapasi kuti wazgore mapemphero ghithu?
17 Yehova wakugwiliskira ntchito ŵangelo na ŵateŵeti ŵake ŵa pa charu chapasi kuti wazgore mapemphero ghithu. (Ŵahebere 1:13, 14) Pali ŵanthu ŵanandi awo ŵakapempheranga kwa Chiuta kuti waŵawovwire kupulikiska Baibolo ndipo pamanyuma ŵakakumana na Ŵakaboni ŵa Yehova. Baibolo likulongora kuti ŵangelo ŵakovwira pa ntchito ya kupharazga “makani ghawemi” pa charu chose chapasi. (Ŵerengani Chivumbuzi 14:6.) Kweniso taŵanandi tikupemphera kwa Yehova para tili na suzgo linyake panji tikukhumba vinthu vinyake ndipo Yehova wakuzgora kwizira mu Ŵakhristu ŵanyithu.—Zintharika 12:25; Yakobe 2:16.
18. Kasi Yehova wakugwiliskira wuli ntchito mzimu wake utuŵa na Baibolo kuti wazgore mapemphero?
18 Yehova wakugwiliskiraso ntchito mzimu wake utuŵa kuti wazgore mapemphero ghithu. Para tikupempha kuti watovwire kuzizipizga masuzgo, wangatovwira na mzimu wake utuŵa, kutipa ulongozgi na nkhongono. (2 Ŵakorinte 4:7) Yehova wangatovwira na Baibolo kuti wazgore mapemphero ghithu ndiposo kuti tisankhe vinthu mwamahara. Para tikuŵerenga Baibolo, tingasanga Malemba agho ghangatovwira. Para tili pa maungano, Yehova wangapangiska munthu munyake kuyowoya fundo iyo yingatovwira. Panji mulara wangayowoya fundo yakukhozga ya mu Malemba.—Ŵagalatiya 6:1.
19. Kasi Yehova wangazgora wuli mapemphero ghithu?
19 Kweni nyengo zinyake tingajifumba kuti, ‘Chifukwa wuli Yehova wakuchedwa kuzgora pemphero lane? Tikwenera kukumbuka kuti Yehova wakumanya nyengo iyo wangazgolera mapemphero ghithu na umo wangazgolera. Wakumanya ivyo tikukhumba. Tikwenera kulutilira kupempha kwa Chiuta kuti tisimikizgire kuti ivyo tikupempha tikuvikhumba nadi nakuti tili na chipulikano mwa iyo. (Luka 11:5-10) Nyengo zinyake Yehova wangazgora mapemphero ghithu mu nthowa iyo ise tingamanya yayi kuti wazgora. Mwachiyelezgero, para tili mu suzgo, tingapempha Yehova kuti watovwire. Kweni iyo pakuzgora wangatipa waka nkhongono zakuzizipizgira m’malo mwa kuwuskapo suzgo.—Ŵerengani Ŵafilipi 4:13.
20. Chifukwa wuli nyengo zose tikwenera kupemphera kwa Yehova?
20 Ni mwaŵi ukuru chomene kupemphera kwa Yehova. Tili na chigomezgo chose kuti watipulikenge. (Salimo 145:18) Para nyengo zose tikupemphera kwa Yehova kufumira pasi pa mtima, ubwezi withu na iyo uŵenge wakukhora.


text:
Nkhani Nambara 22: Yosefe Wakaŵikika mu Jere
Yosefe wakaŵa na vilimika 17 pera apo wakatoleka kuluta ku Eguputo. Ku Eguputo wakaguliskika kwa mwanalume munyake zina lake Potifara. Potifara wakagwiranga nchito kwa Faro, fumu ya Eguputo.
Yosefe wakateŵeteranga mwakulimbikira comene kwa bwana wake, Potifara. Yosefe wakati wakura, Potifara wakamuŵika kuŵa mulaŵiliri wa nyumba yake yose. Ipo nchifukwa wuli pera Yosefe wakaŵikika mu jere? Nchifukwa ca muwoli wa Potifara.
Yosefe wakaŵa wakutowa comene, ndipo muwoli wa Potifara wakakhumba kuti wagone nayo. Kweni Yosefe wakamanya kuti kucita ntheura ukaŵa uheni, ndipo wakakana. Muwoli wa Potifara wakakwiya comene. Mfumu wake wakati wiza, wakamuphalira utesi kuti: ‘Yosefe wakhumbanga kugona nane!’ Potifara wakagomezga muwoli wake, ndipo wakamukwiyira comene Yosefe. Wakamuŵika mu jere.
Mulara wakusunga jere nakalinga wakawona kuti Yosefe ni munthu muwemi. Mwantheura wakamuŵika kuti wawonelerenge ŵakayidi ŵanyake wose. Nyengo yati yalutapo, Faro wakakwiyira wakupelekera nkhombo na wakumuphikira wake, ndipo wakaŵaŵika mu jere. Usiku unyake wose ŵakalota maloto ghapadera, kweni ŵakamanya yayi ico maloto ghawo ghakang’anamuranga. Namulenji Yosefe wakati: ‘Niphalirani maloto ghinu.’ Ŵati ŵamuphalira, na wovwiri wa Ciuta, Yosefe wakalongosora ng’anamuro la maloto ghawo.
Kwa uyo wakupelekera nkhombo, Yosefe wakati: ‘Pandajumphe mazuŵa ghatatu uwukengemo mu jere, ndipo wamuŵaso wakupelekera nkhombo wa Faro.’ Yosefe wakasazgirapo kuti: ‘Para wafuma, ukamuphalire Faro za ine, ndipo ukanovwire kuti nifumemo muno.’ Kweni kwa wakuphika, Yosefe wakati: ‘Pandajumphe mazuŵa ghatatu Faro wazamudumura mutu wako.’
Mukati mu mazuŵa ghatatu vinthu vikacitika nga ni umo Yosefe wakayowoyera. Faro wakadumura mutu wa wakuphika. Wakupelekera nkhombo wakafuma mu jere na kwambaso kuteŵetera fumu. Kweni wakaluwa vyose vyakukhwaskana na Yosefe! Wakamuphalira yayi Faro za iye, ndipo Yosefe wakalutilira kukhala mu jere.
Genesis 39:1-23; 40:1-23.
Mafumbo
- Kasi Yosefe wakaŵa na vilimika vilinga apo wakatolekera ku Egupto, nchivici cikacitika wati wafika?
- Ni mwauli umo Yosefe wakaŵikikira mu jere?
- Ni udindo wuli uwo Yosefe wakapika mu jere?
- Apo wakaŵa mu jere, nchivici ico Yosefe wakacitira wakupelekera nkhombo na wakuphika wa Faro?
- Nchivici cikacitika apo wakupelekera nkhombo wati wafumiskika mu jere?
Mafumbo ghanyake
- Ŵazgani Genesis 39:1-23.
Pakuti pa nyengo ya Yosefe kukaŵavya dango lakulembeka la Ciuta lakukanizga uleŵi, nchivici cikamupangiska kuti wacimbire muwoli wa Potifara? (Gen. 2:24; 20:3; 39:9)
- Ŵazgani Genesis 40:1-23.
Longosorani mwakudumura maloto gha wakupelekera nkhombo na ng’anamuro lake ilo Yehova wakapeleka kwa Yosefe. (Gen. 40:9-13)
Kasi wakuphika wakalota vici, ndipo ng’anamuro lake likaŵa vici? (Gen. 40:16-19)
Ni mwauli umo gulu la muzga wamagomezgeko na wa vinjeru lalondezgera kacitiro ka vinthu ka Yosefe? (Gen. 40:8; Sal. 36:9; Yoh. 17:17; Mil. 17:2, 3)
Ni mwauli umo lemba la Genesis 40:20 likovwilira Ŵakhristu umo ŵakwenera kuwonera vikondwelero vya mazuŵa ghakubabikira? (Muph. 7:1; Mrk. 6:21-28)
Manyani Vinandi
Kadi la mu Baibolo la Potifara
Chita dawunilodi kadi ili kuti umanye vinandi vya Potifara, uyo wakaŵa bwana wa Yosefe ku Eguputo.


text:
Yehova Wakutilongora Lusungu Lukuru
“Tikulutilira kupokera lusungu lukuru.”—YOH. 1:16.
SUMU: 95, 13
1, 2. (a) Longosorani ntharika ya mulimi wa mpheska. (b) Kasi ntharika iyi yikuvumbura wuli mukhaliro wakupa na lusungu lukuru?
YESU wakayowoya ntharika ya mulimi wa mpheska uyo wakachelera ku msika kuti wakapenje ŵaganyu ŵakuti ŵakagwire ntchito ku munda wake. Mulimi uyu wakapangana nawo ndalama izo waŵapenge ndipo ŵakazomera. Iyo wakawelerako ku msika kanandi waka kukapenja ŵaganyu ŵanyake chifukwa wakakhumbanga ŵantchito ŵanandi. Ŵaganyu wose awo wakasanga, wakapangana nawo malipiro ghakwenelera. Namise wakawunjika ŵaganyu ŵake wose kuti waŵalipire. Iyo wakapeleka malipiro ghakuyana waka kwa ŵaganyu wose, nangauli ŵanji ŵakagwira ntchito kwa maora ghanandi apo ŵanji ŵakagwira kwa ora limoza pera. Kweni ŵaganyu awo ŵakagwira ntchito kwa maora ghanandi ŵakamba kudandawulira mweneko munda chifukwa ŵakaghanaghananga kuti iwo ŵakwenera kupokera ndalama zinandi. Ndipouli, mulimi yura wakafumba yumoza mwa ŵaganyu ŵara kuti: ‘Asi tangukolerana dinari limoza? Asi nili na wanangwa wakuchita icho nakhumba na vinthu vyane? Panji kasi uli na sanji chifukwa chakuti ndine mwanangwa?’—Mat 20:1-15, mazgu ghamusi.
2 Ntharika ya Yesu iyi, yikutikumbuska za “lusungu lukuru” lwa Yehova. Uwu ngumoza mwa mikhaliro ya Yehova iyo yikuzunulika kanandi waka mu Baibolo. [1] (Ŵazgani 2 Ŵakorinte 6:1.) Ŵaganyu awo ŵakagwira ntchito kwa ora limoza, ŵakaŵa ŵambura kwenelera kupokera malipiro ghazuŵa lose. Kweni mweneko wa munda wakaŵalengera lusungu lukuru, lekani wakaŵapa malipiro ghazuŵa lose. Mu Mabaibolo ghanandi, mazgu ghakuti “lusungu lukuru” ghali kung’anamulika kuti “uchizi.” Munthu munyake wakalemba kuti: “Mazgu ghakuti ‘lusungu lukuru’ ghakuyowoya chomene za chawanangwa icho chapelekeka mwalusungu kwa munthu uyo ngwambura kwenelera kuchipokera.”
CHAWANANGWA CHA YEHOVA
3, 4. Kasi Yehova walongora wuli lusungu lwake lukuru, ndipo chifukwa wuli?
3 Malemba ghakuyowoya za ‘chawanangwa cha lusungu lukuru lwa Chiuta.’ (Efe. 3:7) Chifukwa wuli Yehova wakutipa “chawanangwa” ichi, ndipo wakutipa wuli? Para nyengo zose tikulondezga ivyo Yehova wakukhumba, tiŵenge ŵakwenelera kupokera lusungu lwake lukuru. Kweni pakuti ndise ŵakwananga, tikutondeka kulondezga ndendende ivyo wakukhumba. Lekani Themba Solomoni likalemba kuti: “Pa charu chapasi palije munthu murunji uyo nyengo zose wakuchita uwemi pera kwambura kunangapo.” (Muph. 7:20) Paulosi nayo wakalemba kuti: “Wose ŵali kwananga ndipo ŵakupeleŵera pa uchindami wa Chiuta,” ndipo “malipiro gha kwananga ni nyifwa.” (Rom. 3:23; 6:23) Pakuti ndise ŵakwananga, malipiro agho ghakutiyana nadi ni nyifwa.
4 Nangauli ndise ŵakwananga, kweni Yehova wakutitemwa chomene ndipo wakutilongora lusungu lukuru. Iyo wakatitumira chawanangwa chikuru icho ni “Mwana wake wapadera” kuti wazakatifwire. (Yoh. 3:16) Ntheura pakuyowoya za Yesu, Paulosi wakati: “Sono wavwalikika uchindami na ntchindi chifukwa wakasuzgika m’paka nyifwa, mwakuti na lusungu lukuru lwa Chiuta wachete nyifwa m’malo mwa munthu waliyose.” (Heb. 2:9) Nadi, “chawanangwa icho Chiuta wakupeleka mbumoyo wamuyirayira mwa Khristu Yesu Fumu yithu.”—Rom. 6:23b.
5, 6. Kasi ntchivichi icho chikuchitika para tikulongozgeka na (a) kwananga? (b) lusungu lukuru?
5 Kasi ŵanthu ŵakahara wuli kwananga na nyifwa? Baibolo likuti: “Nyifwa yikawusa nga ni themba chifukwa cha kwananga kwa munthu yumoza [Adamu].” Lekani ŵana wose ŵa Adamu mbakwananga ndipo ŵakufwa. (Rom. 5:12, 14, 17) Kweni pasono tili na mwaŵi wakuti tingakana kuwusika panji kulongozgeka na kwananga. Para tili na chipulikano mu sembe ya Yesu, tikulongora kuti tikukhumba kulongozgeka na lusungu lukuru lwa Yehova. Chifukwa wuli tikuyowoya nthena? Baibolo likuti: “Apo kwananga kukawoneka, lusungu lukuru lwa Chiuta lukawonekera chomene. Chifukwa wuli? Kuti nga umo kwananga kukawusira nga ni themba pamoza na nyifwa, mwakuyana waka, lusungu lukuru luwuse nga ni themba kwizira mu urunji, kulongozgera ku umoyo wamuyirayira mwa Yesu Khristu.”—Rom. 5:20, 21.
6 Nangauli tichali ŵakwananga, kweni tileke kuzomerezga kuti tambe kuwusika na kwananga. Ndipouli, para tachita kwananga, tikwenera kulomba Yehova kuti watigowokere. Paulosi wakachenjezga Ŵakhristu kuti: “Kwananga kuleke kuŵa na mazaza pa imwe chifukwa chakuti muli pasi pa dango chara, kweni pasi pa lusungu lukuru.” (Rom. 6:14) Ntheura ise tikulongozgeka na lusungu lukuru lwa Chiuta. Kasi lusungu ulu lukutovwira wuli? Paulosi wakalongosora kuti: ‘Chiuta walongora lusungu lwake lukuru ulo lukutisambizga kuti tikane nkharo iyo yikususkana na khumbo la Chiuta kweniso kukana makhumbiro gha charu, kuti tiŵenge ŵamahara, ŵarunji na ŵakujipeleka pakusopa Chiuta mu nyengo iyi.’—Tito 2:11, 12.
LUSUNGU LUKURU ‘LUKULONGOREKA MUNTHOWA’ ZINANDI
7, 8. Kasi fundo yakuti lusungu lukuru ‘lukulongoreka munthowa zakupambanapambana’ yikung’anamurachi? (Wonani vithuzi vyakwamba.)
7 Petrosi wakalemba kuti: “Mwakuyana na umo waliyose wali kupokera chawanangwa, muteŵeteranenge nacho pakuŵa ŵateŵeti ŵalara ŵawemi ŵa lusungu lukuru lwa Chiuta, lwakulongoreka munthowa zakupambanapambana.” (1 Pet. 4:10) Kasi fundo iyi yikung’anamurachi? Yikung’anamura kuti Yehova watovwirenge kuti tizizipizge chiyezgo chilichose visuzge viti wuli. (1 Pet. 1:6) Nyengo zose Yehova wakutilongora lusungu lwake lukuru kuyana na chiyezgo icho takumana nacho.
8 Lusungu lukuru lwa Yehova lukulongoreka munthowa zinandi. Yohane wakati: “Chifukwa chakuti iyo wali na lusungu lukuru, nase tikulutilira kupokera lusungu lukuru.” (Yoh. 1:16) Tikusanga vitumbiko vinandi chomene chifukwa Yehova wakulongora lusungu lwake lukuru munthowa zakupambanapambana. Kasi vinyake mwa vitumbiko ivi ni vi?
9. Kasi lusungu lukuru lwa Yehova lukutovwira wuli, ndipo tingalongora wuli kuwonga?
9 Zakwananga zithu zikugowokereka. Lusungu lukuru lwa Yehova lukutovwira kuti zakwananga zithu zigowokereke, chikuru tikulapa kufumira pasi pa mtima. Kweniso tikwenera kuŵikapo mtima kuti tilutilire kukanizga makhumbiro ghakwananga ghathupi lithu. (Ŵazgani 1 Yohane 1:8, 9.) Lusungu lwa Chiuta lukwenera kutichiska kumuwonga na kumupa uchindami. Paulosi wakalembera Ŵakhristu ŵakuphakazgika kuti: ‘[Yehova] wakatithaska ku mazaza gha chisi na kutitolera ku ufumu wa Mwana wake wakutemweka. Kwizira mwa mwana uyu tili kufwatulika na chiwombolero, ndipo tili kugowokereka kwananga kwithu.’ (Kol. 1:13, 14) Tikusanga vitumbiko vinandi para zakwananga zithu zagowokereka.
10. Kasi tili na mwaŵi wuli chifukwa cha lusungu lukuru lwa Chiuta?
10 Tili paubwezi na Yehova. Ndise ŵakwananga kufumira waka apo tikababikira. Paulosi wakamanyanga fundo iyi, lekani wakati: ‘Apo tikaŵa ŵalwani, tikaphemana na Chiuta kwizira mu nyifwa ya Mwana wake.’ (Rom. 5:10) Sembe ya Yesu yikutovwira kuti tiphemane na Yehova na kuŵa nayo paubwezi. Paulosi wakalongosora fundo iyi kweniso umo yikukolerana na lusungu lukuru lwa Chiuta. Iyo wakati: “Sono pakuti [ise ŵabali ŵa Khristu] tapimika ŵarunji chifukwa cha chipulikano, tiyeni tiŵe pamtende na Chiuta kwizira mwa Fumu yithu Yesu Khristu. Pakuti tili na chipulikano mwa Yesu, nthowa yatijulikira kuti tipokere lusungu lukuru, ulo sono tikupokera.” (Rom. 5:1, 2) Uwu ni mwaŵi ukuru chomene.
11. Kasi ŵakuphakazgika ŵakovwira wuli ŵamberere zinyake kuti ŵaŵe ŵarunji?
11 Tikupimika ŵarunji. Tose tili kubabika ŵakwananga. Ndipouli, ntchimi Daniyeli yikayowoyerathu kuti mu mazuŵa ghaumaliro, “awo ŵali na mahara” panji kuti ŵakuphakazgika ‘ŵazamwiza na ŵanandi ku urunji.’ (Ŵazgani Daniyeli 12:3.) Kwizira mu ntchito yakupharazga na kusambizga, ŵakuphakazgika ŵawovwira ‘ŵamberere zinyake’ ŵanandi kuti ŵaŵe ŵarunji pamaso pa Yehova. (Yoh. 10:16) Ndipouli, tikupimika ŵarunji chifukwa cha lusungu lukuru lwa Yehova. Paulosi wakati: “Ŵanthu ŵakuŵa ŵarunji pamaso pa Chiuta chifukwa cha sembe iyo Khristu Yesu wali kupeleka kuti waŵawombore. Ndipo ichi ntchawanangwa icho Chiuta wali kupeleka chifukwa cha lusungu lwake lukuru.”—Rom. 3:23, 24.
12. Kasi pali kukolerana wuli pakati pa lurombo na lusungu lukuru lwa Chiuta?
12 Tikulomba kwa Chiuta mwakufwatuka. Chifukwa cha lusungu lwake lukuru, Yehova watipa mwaŵi wakuti tingafika ku mpando wake kwizira mu lurombo. Nakuti Paulosi wakachema chitengo cha Yehova kuti “chitengo cha uyo wali na lusungu lukuru,” ndipo wakati tikwenera kusendelera ku chitengo ichi na “wanangwa wa kuyowoya.” (Heb. 4:16a) Yehova watipa mwaŵi wakuyowoya nayo kwizira mwa Mwana wake. Nakuti “kwizira mwa iyo tili na wanangwa uwu wakuyowoya ndipo na chigomezgo chose tikusendelera kwa Chiuta chifukwa tili na chipulikano mwa Yesu.” (Efe. 3:12) Mwaŵi uwo tili nawo wakufika kwa Yehova na kuyowoya nayo mwakufwatuka, ntchilongolero chikuru cha lusungu lukuru lwa Chiuta.
13. Kasi lusungu lukuru lwa Chiuta lukutovwira wuli “pa nyengo yakwenelera”?
13 Tikusanga wovwiri pa nyengo yakwenelera. Paulosi wakati tikwenera kulomba mwakufwatuka kwa Yehova, “mwakuti tipokere lusungu na kusanga lusungu lukuru kuti vitovwire pa nyengo yakwenelera.” (Heb. 4:16b) Nyengo yiliyose para takumana na masuzgo panji tikuyezgeka, tingalilira kwa Yehova kuti watovwire na lusungu lwake. Nangauli ndise ŵakwananga kweniso ŵambura kwenelera kulomba kwa iyo, Yehova wakutizgora. Kanandi wakutizgora kwizira mu Ŵakhristu ŵanyithu “mwakuti tiŵenge ŵakukhwima mtima na kuyowoya kuti: ‘Yehova ni movwiri wane, nopenge chara. Kasi munthu wangachitachi kwa ine?’”—Heb. 13:6.
14. Kasi lusungu lukuru lwa Yehova lukutovwiraso wuli?
14 Tikusanguluskika. Chifukwa cha lusungu lukuru lwa Yehova, tikusanguluskika para mtima withu waphyoka na kuteketeka. (Sal. 51:17) Apo Ŵakhristu ŵa ku Tesalonika ŵakatambuzgikanga, Paulosi wakaŵakhozga na mazgu ghakuti: “Mphanyi Fumu yithu Yesu Khristu na Chiuta, Adada ŵithu, awo ŵakatitemwa na kutipa chisangulusko chamuyirayira na chigomezgo chiwemi kwizira mu lusungu lukuru, ŵasanguluska mitima yinu na kumukhozgani.” (2 Tes. 2:16, 17) Tikukhozgeka kumanya kuti Yehova wakutitemwa na kutipwelelera chomene.
15. Kasi lusungu lukuru lwa Chiuta lukutipa chilindizga wuli?
15 Tizamusanga umoyo wamuyirayira. Pakuti ndise ŵakwananga, palije icho tingachita patekha kuti tijiwombore. (Ŵazgani Salimo 49:7, 8.) Kweni Yehova watovwira kuti tiŵe na chilindizga chiwemi chomene chamunthazi. Yesu wakalayizga ŵalondezgi ŵake kuti: “Ili ndilo ni khumbo la Adada, kuti waliyose uyo wakuwona Mwana na kupulikana mwa iyo waŵe na umoyo wamuyirayira.” (Yoh. 6:40) Nadi, umoyo wamuyirayira ntchawanangwa chakuzirwa ndipo chikutovwira kuwona lusungu lukuru lwa Chiuta. Paulosi nayo wakalumba chawanangwa ichi, ndipo wakati: “Chiuta walongora lusungu lwake lukuru kuti ŵanthu ŵa mitundu yose ŵaponoskeke.”—Tito 2:11.
KUSEŴERESKA YAYI LUSUNGU LUKURU LWA CHIUTA
16. Kasi Ŵakhristu ŵanyake ŵakaseŵereska wuli lusungu lukuru lwa Chiuta?
16 Nangauli lusungu lukuru lwa Yehova lukutovwira kuti tisange vitumbiko vinandi, kweni tileke kwamba kujikuzga na kughanaghana kuti Yehova wakuzomerezga nkharo ziheni. Mu nyengo ya Ŵakhristu ŵakwambilira, ŵanyake ŵakazgora “lusungu lukuru lwa Chiuta . . . kuŵa chifukwa chakuchitira ukwakwa.” (Yuda 4) Ŵakhristu ŵambura kugomezgeka aŵa ŵakaghanaghananga kuti nanga ŵangachita kwananga mwadala, Yehova waŵagowokerenge nyengo zose. Kweniso chinthu chinyake chiheni chomene ntchakuti ŵakanyengangaso ŵanyawo kuti nawo ŵambe kuchita nkharo ziheni. Mazuŵa ghano napo, wose awo ŵakunangira dala, ŵakuchitira “msinjiro mzimu wa lusungu lukuru” lwa Chiuta.—Heb. 10:29.
17. Kasi Petrosi wakapeleka ulongozgi wuli ku Ŵakhristu?
17 Mazuŵa ghano, Satana wapuluska Ŵakhristu ŵanyake kughanaghana kuti mulimose umo ŵangachitira zakwananga, Chiuta waŵagowokerenge nakale, ndipo waŵalangenge yayi. Nangauli Yehova ngwakunozgeka kugowokera awo ŵalapa nadi, kweni iyo wakukhumba kuti nase tiŵikengepo mtima kukanizga makhumbiro ghakwananga. Yehova wakachiska Petrosi kulemba kuti: “Ntheura, imwe ŵakutemweka, pakuti mukumanyirathu vinthu ivi, chenjerani kuti muleke kupuluskika pamoza nawo mu kwananga kwa ŵanthu ŵaheni ndiposo kuti mulutilire kuŵa ŵakukhora. Kweni lutilirani kukura mu lusungu lukuru kweniso mu kumanya Fumu na Mponoski Yesu Khristu.”—2 Pet. 3:17, 18.
NASE TIKWENERA KUCHITAPO KANTHU
18. Kasi lusungu lukuru lwa Yehova lukutichiska kuchitachi?
18 Pakuti Yehova wakutichitira lusungu, ipo tili na ngongoli kwa iyo kweniso ku ŵazengezgani ŵithu. Nase tikwenera kugwiliskira ntchito vyawanangwa vinthu pakuteŵetera Yehova na kovwira Ŵakhristu ŵanyithu. Kasi tingachita wuli? Paulosi wakati: “Ntheura pakuti tili na vyawanangwa vyakupambana kuyana na lusungu lukuru ulo lwapika kwa ise, . . . usange tagaŵirika kuchita uteŵeti, tiyeni tilutilire pa uteŵeti uwu. Uyo wakusambizga, mulekani walutilire kusambizga kwake. Uyo wakuchiska, mulekani walutilire kuchiska. . . . Uyo wakulongora lusungu, mulekani walongore lusungu mwakukondwa.” (Rom. 12:6-8) Lusungu lukuru ulo Yehova wakutilongora lukutichiska kuti nase nyengo zose tilimbikirenge chomene kupharazga, kusambizga ŵanthu Baibolo, kukhozga Ŵakhristu ŵanyithu, na kugowokera wose awo ŵatibudira.
19. Kasi tizamusambira vichi mu nkhani yakulondezgapo?
19 Yehova walongora nadi kuti wakutitemwa. Ntheura nase tikwenera kuchita chilichose icho tingakwaniska kuti tichitire “ukaboni mwakukwana makani ghawemi gha lusungu lukuru lwa Chiuta.” (Mil. 20:24) Nkhani yakulondezgapo yikulongosora makora umo tingachitira ukaboni mwakukwana makani ghawemi gha lusungu lukuru lwa Chiuta.
^ [1] (ndime 2) Wonani mutu wakuti “Mang’anamuro gha Mazgu gha mu Baibolo” mu Baibolo la Mang’anamuliro gha Charu Chiphya kuti musange ng’anamuro la mazgu ghakuti,Lusungu lukuru.”


text:
VYARU NA ŴANTHU
Charu cha Mongolia
GENGHIS KHAN wakaŵa wankhondo wambura kopa uyo wakaŵako mu vyaka vyapakati pa 1162 na 1227. Ndiyo wakambiska Ufumu wa Ŵamongoli, uwo ukaŵa wankhongono chomene nyengo iyo. Charu icho lero chikuchemeka Mongolia chili pakati pa Russia na China. Charu ichi ntchigaŵa chichoko waka icho chili kukhalako pa chigaŵa chose icho chikaŵa pasi pa ufumu wa Ŵamongoli. Mongolia ntchimoza mwa vyaru ivyo muli ŵanthu ŵachoko chomene pa charu chapasi.
Charu cha Mongolia chili na milonga, madambo, mapiri ghatali, utheka wakubiliŵira, kweniso ntchafulati mu vigaŵa vinandi. Kumwera kwa charu ichi kuli chipalamba chakuchemeka Gobi. Ŵeneko awo ŵakukhala ku Mongolia ŵakuchema charu chawo ichi kuti ‘Charu cha Mtambo Wabuluu.’ Mphake kuti ŵakuchichema nthena charu ichi, chifukwa pa chaka kukuŵavya matutu kwa mazuŵa ghakujumpha 250.
Charu cha Mongolia chikotcha chomene kweniso chikuzizima chomene. Mu myezi yakuthukira, kukotcha chomene (104°C). Ndipo mu myezi yakuzizima, kukuzizima chomene (-40°C). Pafupifupi munthu yumoza pa ŵanthu ŵatatu ŵaliwose awo ŵakukhala ku Mongolia, umoyo wawo ngwakwendakwenda. Para kwacha mulenji, ŵanalume na ŵanakazi ŵakukama mkaka ku mbuzi, ng’ombe, ngamila, na mahachi. Kanandi ŵanthu ku Mongolia ŵakurya vyakufuma ku mkaka na nyama. Kweni ŵakutemwa chomene nyama ya mberere.
Ŵamongoli ŵakutemwa kupokelera ŵalendo. Tunyumba twawo twakuchemeka gers ŵakutuleka waka kwambura kujara mwakuti munthu uyo wakujumpha nthowa wapumurengemo na kurya vyakurya ivyo ŵamulekera mwenemumo. Para mulendo wafika, ŵakumupa tiyi wamkaka ndipo kanandi ŵakusazgako mchere pachoko.
Ŵanthu ŵanandi ku Mongolia mba chisopa cha Chibuda. Ŵanthu ŵanyake ŵachoko waka ŵali mu chisopa icho vyakuchita vyawo vikuyanako na ŵanthu ŵavyanusi. Muliso Ŵasilamu, na Ŵakhristu, kweni ŵanthu ŵanandi ŵakusopa yayi. Ku Mongolia, kuli Ŵakaboni ŵa Yehova ŵakujumpha 350 awo ŵakusambizga Baibolo ŵanthu ŵakujumpha 770.


text:
MUTU 14
Wakasambira Kuŵa Walusungu
1. Kasi ulendo wa Yona ukaŵa wuli, ndipo wakajipulika wuli apo wakasendeleranga ku malo agho wakalutanga?
YONA wakaŵa na nyengo yinandi ya kughanaghanira. Wakaŵa na ulendo wa makilomita ghakujumpha 800, uwo ukatoranga mwezi, panji kujumphirapo. Wakeneranga kusankha nthowa zakuti wende, zakudumura panji zitali kweni ziwemi. Kufuma apo, wakajumphanga mu madambo na mapiri, kwenda mu nthowa zinandinandi. Wakendanga kujumpha mu Chipalamba cha Siriya, na kwambuka milonga yikuru nga ni Yufurate. Kweniso wakagonanga mu nyumba za ŵanthu ŵachilendo mu matawuni na mizi ya ku Siriya, Mesopotamiya, na Asiriya. Apo wakendanga kusendelera ku Nineve, msumba uwo wakalutangako, mtima wake ukaŵa m’malo yayi.
2. Kasi Yona wakasambira wuli kuti wangachimbira yayi mulimo uwo Yehova wakamupa?
2 Yona wakasimikizga chinthu chimoza, chakuti wangawelera yayi na kugwentha mulimo uwu. Wakayezgapo kale kugwentha. Umo tikasambilira mu mutu wajumpha, Yehova wakamusambizga Yona kwizira mu chimphepo pa nyanja kweniso wakamuthaska kwizira mu chisomba. Pakati pajumpha mazuŵa ghatatu, chisomba chira chikamuwukura wamoyo Yona pa mtunda. Pa nyengo iyi, wakaŵa munthu wakupulikira na wakujiyuyura.—Yona, chap. 1, 2.
3. Kasi Yehova wakamuchitira vichi Yona, ndipo pakawuka fumbo wuli?
3 Apo Yehova wakamutumanga kachiŵiri kuti walute ku Nineve, Yona wakapulikira waka. Wakanyamuka kulazga kumafumiro gha dazi, ulendo utali chomene. (Ŵerengani Yona 3:1-3.) Kweni kasi Yona wakasintha nadi, Yehova wakati wamulanga? Yehova wakamulongora lusungu. Wakamuthaska kuti waleke kubira, wakamupa chilango chikuru yayi, nakuti wakamupaso mwaŵi kuti wakachite mulimo uwo wakamupa. Ntheura fumbo ndakuti, kasi Yona wakasambira kuchitira lusungu ŵanji pakuwona vyose ivi? Kanandi taŵanthu vikutisuzga kulongora lusungu. Tiyeni tisambireko kwa Yona pa nkhani iyi.
Ŵanthu Ŵakasintha
4, 5. Chifukwa wuli Yehova wakayowoya kuti Nineve ni “msumba ukuru”? Ndipo ichi chikutisambizga vichi vya Yehova?
4 Yona wakamanyanga yayi umo Yehova wakaŵawoneranga ŵanthu ŵa ku Nineve. Tikuŵazga kuti: “Nineve ukaŵa msumba ukuru chomene.” (Yona 3:3) Buku la Yona likulongora kuti Yehova wakayowoya kuti ‘Nineve ni msumba ukuru’ maulendo ghatatu. (Yona 1:2; 3:2; 4:11) Chifukwa wuli msumba uwu ukaŵa ukuru, panji wakuzirwa kwa Yehova?
5 Msumba wa Nineve ukazengeka nikale chomene, ukaŵa umoza mwa misumba iyo Nimurodi wakazenga pamanyuma pa Chigumula. Ukaŵa usani chomene, mukati mwake mukaŵa matawuni ghanyake ghanandi. Ndipo ukaŵa mtunda wakuti munthu wangenda mazuŵa ghatatu, kufuma ku kona iyi kukafika ku yinyake. (Gen. 10:11; Yona 3:3) Msumba wa Nineve ukaŵa wakutowa chomene. Mukaŵa matempile ghakuzengeka mwapachanya, viliŵa vitali, na vinyumba vinyake vikuruvikuru. Kweni vinthu ivi ndivyo vikaŵa vyakuzirwa pamaso pa Yehova Chiuta yayi. Ŵanthu ndiwo ŵakaŵa ŵakuzirwa kwa iyo. Pa nyengo iyi, msumba wa Nineve ndiwo ukaŵa na ŵanthu ŵanandi kuluska misumba yinyake. Nangauli ŵakachitanga viheni, kweni Yehova wakaŵaghanaghaniranga. Pakuti Yehova wakutemwa munthu waliyose, wakawonanga kuti Ŵanineve ŵangasintha na kwamba kuchita viwemi.
6. (a) Chifukwa wuli Yona wakwenera kuti wakachitanga wofi wakati wafika mu Nineve? (Wonaniso mazgu ghamusi.) (b) Kasi tikusambirako vichi kwa Yona pa nkhani ya kupharazga?
6 Yona wakati wanjira mu msumba wa Nineve, wakwenera kuti wakachita wofi chomene kuwona ŵanthu ŵakujumpha 120,000 awo ŵakaŵamo. * Wakenda zuŵa limoza, wakanjira mukati chomene mwa msumba. Panji wakapenja malo ghapakatikati kuti wambe kupharazga uthenga uwo wakiza nawo. Kasi wakayowoya nawo mu chiyowoyero wuli ŵanthu aŵa? Kasi wakasambira chiyowoyero cha ku Asiriya? Panji kasi Yehova wakamovwira kuti wayowoye chiyowoyero ichi mwamunthondwe? Tikumanya yayi. Panyake Yona wakapharazganga mu Chihebere ndipo pakaŵa munthu uyo wakang’anamuliranga mu chiyowoyero cha Ŵanineve. Kwali ndimo vikaŵira kwali yayi, icho ise tikumanya ntchakuti uthenga wake ukaŵa upusu ndipo ukaŵa wakuti ŵanthu ŵangakondwa nawo yayi. Uthenga wake ukaŵa wakuti: “Kwakhala mazuŵa 40 pera kuti Nineve wabwanganduke.” (Yona 3:4) Wakachemerazganga mwachikanga kweniso mwakuwerezgawerezga. Apa wakalongora chikanga chikuru chomene na chipulikano. Ndimo Mkhristu waliyose wakwenera kuŵira mazuŵa ghano.
Uthenga wa Yona ukaŵa upusu ndipo ukaŵa wakuti ŵanthu ŵangakondwa nawo yayi
7, 8. (a) Kasi ŵanthu ŵa ku Nineve ŵakachita wuli ŵakati ŵapulika uthenga wa Yona? (b) Kasi themba la ku Nineve likachita vichi pakupulikira ivyo Yona wakapharazganga?
7 Ŵanineve ŵakimiliranga kuti ŵapulike ivyo Yona wakayowoyanga. Panji Yona wakakhazganga kuti ŵanthu aŵa ŵamuwukirenge. Kweni pakachitika chinthu chakuzizika. Ŵanthu aŵa ŵakapulikira. Mazgu agho Yona wakayowoya ghakafika patali chomene. Nakalinga msumba wose ukayowoyanga vya pharanyiko ilo Yona wakapharazganga. (Ŵerengani Yona 3:5.) Ŵanthu wose mu msumba ŵakang’anamuka mtima, ŵasambazi na ŵakavu, ŵankhongono na ŵakulopwa, ŵana na ŵalara wuwo. Ŵakaziŵizga kurya. Themba nalo likapulika ivyo ŵanthu ŵake ŵakachitanga.
8 Themba nalo likapulikira uthenga wa Yona. Likamba kopa Chiuta, ndipo likafumapo pa chitengo chake, likavura malaya ghake ghachifumu ndipo likavwara nga mbanthu wose. Kweniso “likakhala mu vyoto.” Themba pamoza na ŵalaraŵalara ŵake, ŵakaŵika dango lakuti munthu waliyose waziŵizge kurya. Likayowoyaso kuti waliyose wavware chigudulu, na viŵeto wuwo. * Likazomera kuti ŵanthu ŵake ŵakachitanga nadi viheni kweniso ŵakaŵa na nkhaza. Themba likayowoya kuti panyake Chiuta waunenesko wangaŵalengera lusungu para wawona kusintha kwawo. Likati: ‘Panji Chiuta wangawerako ku ukali wake wakugolera, kuti tileke kumara.’—Yona 3:6-9.
9. Kasi ŵanthu ŵanyake ŵakukayikira vichi pa nkhani ya Ŵanineve? Kasi tikumanya wuli kuti ŵanthu aŵa ŵakususka vyawaka?
9 Ŵanthu ŵanyake ŵakususka kuti vingachitika yayi kuti ŵanthu ŵasinthe luŵiro nga umo ŵakachitira Ŵanineve. Kweni ŵakaswiri ŵa vya Baibolo ŵakuti ivyo vikachitika apa ndivyo vikachitikanga na ŵanthu ŵanandi mu nyengo yakale. Nakuti tikumanya kuti ŵanthu ŵakususka vyawaka, chifukwa Yesu Khristu nayo wakayowoyapo kuti Ŵanineve ŵakang’anamuka mtima. (Ŵerengani Mateyu 12:41.) Yesu wakayimanyanga nkhani iyi, chifukwa iyo wakaŵako kuchanya ndipo wakawonanga ivyo vikachitikanga. (Yoh. 8:57, 58) Fundo njakuti, tileke kughanaghana kuti ŵanthu ŵangatondeka kusintha nanga ŵangawoneka ŵaheni wuli. Yehova yekha ndiyo wakumanya ivyo vili mu mtima wa munthu.
Mphambano Pakati pa Chiuta na Munthu
10, 11. (a) Kasi Yehova wakachita wuli wakati wawona kuti Ŵanineve ŵang’anamuka mtima? (b) Chifukwa wuli tikugomezga kuti Yehova wakabudiska yayi kuyowoya kuti weruzgenge Nineve?
10 Kasi Yehova wakachita wuli wakati wawona kuti Ŵanineve ŵang’anamuka mtima? Yona wakalemba kuti: “Chiuta waunenesko wakati wawona ivyo ŵakachita, umo ŵakawelerako ku nthowa zawo ziheni, wakaghanaghanirapo pa soka ilo wakayowoya kuti wizenge nalo pa iwo, ndipo wakiza nalo chara.”—Yona 3:10.
11 Kasi ichi chikung’anamura kuti Yehova wakabudiska kuyowoya kuti wizenge na cheruzgo pa Nineve? Yayi. Baibolo likulongosora kuti weruzgi wa Yehova ngwakufikapo. (Ŵerengani Dotoronome 32:4.) Ukali uwo Yehova wakaŵa nawo pa Nineve ukamara. Wakawona kuti ŵanthu aŵa ŵasintha. Ntheura wakawona kuti chikaŵaso chakwenelera yayi kuŵaparanya. Yehova wakawona kuti ntchiwemi kuŵalengera waka lusungu.
12, 13. (a) Kasi Yehova wakalongora wuli kuti wakughanaghanira ŵanthu, wakusintha apo mphakukhumbikwa, kweniso ngwalusungu? (b) Chifukwa wuli tingati uchimi wa Yona ukaŵa wautesi yayi?
12 Kanandi ivyo ŵaliska ŵavisopa ŵakusambizga vikulongora nga kuti Yehova ni Chiuta munonono, panji wankhaza. Kweni ndimo waliri yayi. Yehova wakughanaghanira ŵanthu, wakusintha apo mphakukhumbikwa, kweniso ngwalusungu. Para wayowoya kuti walangenge ŵaheni, wakuŵachenjezga dankha kwizira mu ŵanthu ŵake pa charu chapasi. Icho iyo wakukhumba ntchakuti ŵaheni ŵang’anamuke mtima na kusintha nthowa zawo, nga umo ŵakachitira Ŵanineve. (Ezek. 33:11) Yehova wakaphalira ntchimi yake Yeremiya kuti: “Para nkhuyowoya vya kuzgura na kuwiskira pasi, kuparanya mtundu panji ufumu, ndipo mtundu uwo waleka uheni wake uwo nkhawususkirapo, nane nisinthenge maghanoghano pa soka ilo nakhumbanga kuwuchitira.”—Yer. 18:7, 8.
Chiuta wakukhumba kuti ŵaheni ŵang’anamuke mtima na kusintha nthowa zawo, nga umo ŵakachitira Ŵanineve
13 Kasi uchimi uwo Yona wakayowoya ukaŵa wautesi? Yayi, chifukwa ukachenjezga ŵanthu za ivyo vikati vichitikenge ŵalekenge kusintha. Yehova wakaŵachenjezganga Ŵanineve chifukwa cha nthowa zawo ziheni, ndipo ŵakasintha. Ŵanineve ŵaŵenge kuti ŵakambaso kuchita viheni, mphanyi Chiuta wakapeleka cheruzgo icho wakayowoya. Ndivyo vikachitika nadi pamasinda.—Zef. 2:13-15.
14. Kasi Yona wakachita wuli Yehova wakati wachitira lusungu Ŵanineve?
14 Kasi Yona wakachita wuli wakati wawona kuti pharanyiko ilo wakakhazganga likwiza yayi? Tikuŵazga kuti: “Kweni ichi chikamukwiyiska chomene Yona, ndipo wakagolera na ukali.” (Yona 4:1) Yona wakalomba kwa Chiuta, ndipo ivyo wakayowoya vikuwoneka nga kuti wakasuskanga Chiuta. Yona wakayowoya kuti mphanyi wakaleka waka na kwiza ku Nineve. Wakayowoyaso kuti wakamanyanga kale kuti Yehova waparanyenge yayi Nineve, lekani pakwamba wakakhumbanga kuchimbilira ku Tarishishi. Kufuma apo, wakapempha kuti wafwe waka, wakati ntchiwemi kufwa kuluska kuŵa wamoyo.—Ŵerengani Yona 4:2, 3.
15. (a) Kasi ntchivichi chikwenera kuti chikamukwiyiska chomene Yona? (b) Kasi Yehova wakachita nayo wuli ntchimi yake iyi?
15 Kasi suzgo la Yona likaŵa lakuti wuli? Tikumanya yayi ivyo wakaghanaghananga, kweni tikumanya kuti Yona wakapharazga pamaso pa ŵanthu wose ŵara kuti Nineve waparanyikenge. Ŵanthu ŵakamugomezga. Ndipo pharanyiko lira likatondeka kwiza. Kasi panyake Yona wakawopanga kuti ŵanthu ŵamusekenge na kumunena kuti ni ntchimi yitesi? Kwali, kweni icho tikumanya ntchakuti Yona wakakondwa yayi kuwona kuti ŵanthu ŵara ŵasintha ndipo Yehova waŵachitira lusungu. Iyo wakakwiya chomene, wakajichitira chitima, kweniso wakafipiranga mtima mbiri yake. Kweni vikuwoneka kuti Chiuta wakawonamo viwemi nipera mwa ntchimi yake iyi. M’malo mwa kumulanga Yona chifukwa cha muyuyuro wake, Yehova wakamufumba fumbo liwemi waka limoza, wakati: “Kasi ntchakwenelera kuti iwe ukwiye nthena?” (Yona 4:4) Kasi Yona wakazgora? Baibolo likuyowoyapo yayi.
16. Kasi ŵanthu ŵanyake ŵangasuska wuli ivyo Chiuta wakuchita? Kasi tikusambirako vichi kwa Yona pa nkhani iyi?
16 Ntchipusu kuyowoya kuti Yona wakaŵa munthu wawakawaka. Kweni tingachita makora kukumbuka kuti kanandi ŵanthu ŵakususka ivyo Chiuta wachita. Ŵanyake ŵakughanaghana kuti Yehova wakhumbenge mphanyi wakatondeska soka kuchitika panji mphanyi wakaparanya waka luŵiro ŵaheni, panji mphanyi wali kuwuskapo kale mgonezi uheni uwu. Ivyo vikachitikira Yona vikutikumbuska kuti usange tikususka ivyo Yehova Chiuta wachita, nyengo zinandi ndise tikuŵa kuti tindapulikiske ndipo tikwenera kusintha.
Kasi Yehova Wakamusambizga Wuli Yona Kuŵa Walusungu?
17, 18. (a) Kasi Yona wakachita vichi wakati wafuma mu Nineve? (b) Kasi minthondwe iyo Yehova wakachita pa nyungu yikamukhwaska wuli Yona?
17 Yona wakati wakwiya, wakafumamo mu Nineve, ndipo wakalazga kumafumiro gha dazi, ku chigaŵa chamapiri ghakuthyana na msumba wura. Wakazenga kachigongwe ndipo wakakhala pasi na kulindilira kuti wawone ivyo vichitikirenge Nineve. Panyake wakakhazganga nipera kuti msumba wura uparanyikenge. Kasi Yehova wakamusambizga wuli munthu munonono mtima uyu kuti waŵe walusungu?
18 Yehova wakamezga nyungu mu usiku umoza. Yona wakati wawuka mulenji, wakawona nyungu iyi yathazira pa kachigongwe kake na kupanga mfwiri uwemi. Yona wakajipulika makora mu mtima. “Yona wakakondwa chomene” na nyungu yira, panyake wakaghanaghananga kuti ntchilongolero chakuti Chiuta wamutumbika kweniso wakukondwa nayo. Kweni pakaŵa chifukwa chinyake icho Yehova wakamezgera nyungu yira padera pa kumupa mfwiri Yona mu nyengo yakotcha. Wakakhumbanga kuti wamusambizge Yona. Ntheura Chiuta wakachitaso minthondwe yinyake. Chiuta wakatuma chibungu icho chikarya na kukoma nyungu yira. Kufuma apo, wakatuma “mphepo yakotcha yakumafumiro gha dazi” m’paka Yona “wakazinduka” chifukwa cha kotcha. Yona wakakwiya chomene, ndipo wakapemphaso Chiuta kuti wafwe waka.—Yona 4:6-8.
19, 20. Kasi Yehova wakadumbirana nayo wuli Yona pa nkhani ya nyungu?
19 Yehova wakamufumbaso Yona usange chikaŵa chakwenelera kuti wakalipe chifukwa chakuti nyungu yikafwa. M’malo mwakuti waghanaghanirepo, Yona wakati: “Nkhwenera nadi kukwiya, nakwiya chomene mwakuti nkhukhumba kufwa.” Apa nyengo yikakwana yakuti Yehova wamusambizge Yona ivyo wakakhumbanga.—Yona 4:9.
20 Chiuta wakadumbirana nayo Yona, wakamuphalira kuti iyo wakakwiya chifukwa cha nyungu iyo yikamera yekha usiku umoza, nakuti ndiyo yayi wakayipanda panji kuyipwelelera. Kufuma apo, Chiuta wakati: “Kasi ine nkhwenera chara kuchitira chitima msumba ukuru wa Nineve, uwo uli na ŵanthu ŵakujumpha 120,000, awo ŵakumanya chara kupambaniska pakati pa chiwemi na chiheni, kusazgapo viŵeto vyawo vinandi?”—Yona 4:10, 11. *
21. (a) Kasi Yehova wakamusambizga Yona kwizira mu vichi? (b) Kasi nkhani ya Yona yingatovwira wuli?
21 Kasi mukuyiwona fundo ya Yehova mu chiyelezgero ichi? Palije icho Yona wakachitapo kupwelelera nyungu yira. Yehova ndiyo wakalenga Ŵanineve, wakaŵapweleleranga nga umo wakuchitira na vyose ivyo wali kulenga pa charu. Ntheura kasi chikaŵa chakupulikikwa kuti Yona wachindike chomene nyungu kuluska ŵanthu ŵakujumpha 120,000, pamoza na viŵeto vyawo? Asi ichi chikulongora kuti Yona wakajighanaghaniranga waka yekha? Nakuti wakachitira chitima nyungu yira chifukwa chakuti yikamovwira. Apa Yona wakakwiya na Nineve chifukwa chakuti wakaghanaghananga vyake pera kweniso wakawopanga kuti mbiri yake yinganangika. Nkhani ya Yona yikutovwira kuti tijisande makora. Ni njani wa ise uyo walijirethu mtima wa kujikhumbira viwemi? Tikuwonga chomene Yehova chifukwa wakutisambizga makoramakora kuti tileke kuŵa na mtima wa kughanaghana vyatekha pera, tichitirenge chitima ŵanji, kweniso tiŵenge ŵalusungu nga ndiyo.
22. (a) Kasi Yona wakwenera kuti wakachita wuli Yehova wakati wamusambizga vya lusungu? (b) Kasi ise tikusambirapo vichi?
22 Fumbo ndakuti, Kasi Yona wakasambirapo pa vyose ivi? Buku la Yona likuzgora yayi fumbo ili. Ŵanthu ŵanyake ŵangaghanaghana kuti Yona wakamuzgoranga yayi Yehova. Kweni unenesko ngwakuti zgoro lilipo. Zgoro ni buku ilo likumanyikwa na zina lake. Ukaboni ukulongora kuti Yona ndiyo wakalemba buku ili. Muŵe nga mukuwona ntchimi iyi yawelera kukwake, ndipo yikulemba nkhani yose iyi. Ndipo pasono yikuwoneka yichekuru, yavinjeru, na yakujiyuyura. Yikupukunya mutu uku yikukumbuka ivyo yikabuda, nga nkhuleka kupulikira, kweniso mtima wake unonono. Nadi, Yona wakasambirapo chinthu chakuzirwa pa ivyo Yehova wakamuphalira. Wakasambira kuŵa walusungu. Kasi nase tisambirengepo?—Ŵerengani Mateyu 5:7.
^ ndime 6 Ŵanthu ŵanyake ŵali kuyowoyapo kuti mu nyengo ya Yona, Samariya, uwo ukaŵa msumba ukuru wa ufumu wa mafuko 10 gha Israyeli, ukwenera kuti ukaŵa na ŵanthu pakati pa 20,000 na 30,000. Ŵanthu aŵa ŵakaŵa ŵachoko chomene ku awo ŵakakhalanga mu Nineve. Apo msumba wa Nineve ukaŵa wakuvutwa chomene, ŵakuti ndiwo ukaŵa msumba ukuru chomene pa charu chapasi.
^ ndime 8 Ŵanyake ŵangawona nga kuti ivi vingachitika yayi, kweni ni vinthu vyakuti vikachitikapo. Herodotus, wakulemba mdauko Wachigiriki, wakayowoya kuti apo Ŵaperesiya ŵakatengeranga mulara wawo wankhondo wakumanyikwa chomene, vinyama navyo vikalira nawo.
^ ndime 20 Apo Chiuta wakayowoya kuti ŵanthu ŵara ŵakamanyanga yayi kupambaniska pakati pa chiwemi na chiheni, wakang’anamuranga kuti ŵakamanyanga yayi fundo za Chiuta.


text:
Kasi Yesu Ni Chiuta Wankhongonozose?
Ivyo Baibolo likuyowoya
Ŵanthu ŵanyake ŵakatenge Yesu wakajiyaniska na Chiuta. (Yohane 5:18; 10:30-33) Kweni Yesu wakajiyaniska na Chiuta yayi. Iyo wakati: ‘
Adada mbakuru kuluska ine.’—Yohane 14:28.
Ŵasambiri ŵa Yesu ŵakamuyaniska na Chiuta yayi. Mpositole Paulosi wakati Yesu wati wawuka, Chiuta ‘
wakamukwezga pa malo ghapachanya.’ Paulosi wakagomezganga kuti Yesu ni Chiuta Wankhongonozose yayi. Usange Chiuta wakakwezga Yesu pa malo ghapachanya, Yesu wangaŵa wuli Chiuta Wankhongonozose?—Ŵafilipi 2:9.


text:
INDONESIA
Mupayiniya Wambura Wofi
André Elias
WAKABABIKA MU 1915
WAKABATIZIKA MU 1940
MBIRI YAKE Mupayiniya wachikanga uyo ŵapolisi ŵakamuchemeska kanandi waka na kumufumba mafumbo ndiposo kumofya, kweni wakathera yayi.
MU NYENGO ya Nkhondo Yachiŵiri ya Charu Chose, Mubali Elias na muwoli wake, Josephine, ŵakakakika. Ŵakaŵatolera panthazi pa ŵapolisi ku Sukabumi, West Java, kulikuru la ŵapolisi ŵakofya chomene ŵa charu cha Japan ŵakuchemeka Kempeitai. André ndiyo wakadankha kufumbika. Ŵakamuphulunga na mafumbo. Ŵakamufumba kuti: “Kasi Ŵakaboni ŵa Yehova mbanjani? Kasi mukususka boma la Japan? Kasi ndiwe kapilikoni?”
André wakazgora kuti: “Tili ŵateŵeti ŵa Chiuta Wankhongonozose ndipo palije icho tananga.” Mulara wa ŵapolisi wakakwiya ndipo wakatora lupanga lwake pa chiliŵa na kunyamuskira muchanya.
Wakakalipa kuti: “Kasi ukumanya kuti ningakukoma?” Nyengo yeneyiyo, André wakasindama pa thebulu na kulomba chamumtima. Mpolisi yura wakati wakhala chete kanyengo, wakafwa na seko. Wakati: “Ndiwe wachikanga!” Kufuma apo, wakachema Josephine. Mpolisi yura wakati wawona kuti ivyo Josephine wakayowoya na ivyo André wakayowoya vikukolerana, wakati: “Welaninge! Ndimwe ŵakapilikoni yayi.”
Pakati pajumpha myezi, “ŵabali ŵatesi” ŵakamwendera mphiska André ndipo wakajalirika mu jele. (2 Kor. 11:26) Kwa myezi yinandi, wakaryanga waka tuvimbala uto wakasoranga mu jele. Kweni wakathera yayi. Apo Josephine wakiza kuzakamuwona, André wakaphwepwerezga pa windo la jele kuti: “Kufipa mtima yayi. Kwali ŵanikomenge kwali ŵanifumiskenge, nimutayenge yayi Yehova. Ntchiwemi nifume chitanda kuluska kuti ŵanifumiske uku nagalukira Chiuta.”
Wakati wakhala mu jele myezi 6, André wakajivikilira panthazi pa khoti likuru ku Jakarta ndipo ŵakamufumiska.
Pakati pajumpha vyaka 30, boma la Indonesia likakanizgaso Ŵakaboni ŵa Yehova. Loya wa boma ku Manado, North Sulawesi, wakamuchemera André ku ofesi yake. Wakamufumba kuti: “Kasi ukumanya kuti Ŵakaboni ŵa Yehova ŵali kukanizgika?”
André wakati: “Enya.”
Wakafumbaso kuti: “Kasi sono uli wakunozgeka kusintha chisopa?”
André wakinuka na kujitimba pa nganga. Wakati: “Mungawuskamo mtima mu thupi lane, kweni munganisintha yayi chisopa.”
Loya yura wakamuwezga André ndipo wakamuchemaso yayi.
André wakafwa mu 2000, wali na vyaka 85, wati wachita upayiniya vyaka pafupifupi 60.


text:
Mafumbo Ghazgoleka
Kasi nyifwa ya Yesu yikutovwira wuli?
Ciuta wakalenga ŵanthu kuti ŵakhalenge kwamuyirayira pa caru capasi kwambura masuzgo nga ni matenda na nyifwa. Kweni Adamu wakati wananga, wakataya mwaŵi wakukhala kwamuyirayira. Pakuti tili mphapu ya Adamu tili kuhara nyifwa kufuma kwa iyo. (Ŵaroma 5:8, 12; 6:23) Yehova, Ciuta waunenesko wakatuma Mwana wake, Yesu pa caru capasi kuti wazakatiwombore.
Yesu wakafwa na cilato cakuti taŵanthu tazakaŵe na umoyo wamuyirayira. Kasi mukughanaghana kuti umoyo uzamuŵa wuli pa caru capasi?
Nyifwa ya Yesu yikovwira kuti zakwananga zithu zigowokereke kweniso kuti tiŵe na mwaŵi wa kuzakakhala kwamuyirayira. Baibolo likutiphalira makora umo umoyo uzamuŵira pa caru capasi para ucekuru, matenda na nyifwa vyamara.
Kasi tingakumbukira wuli nyifwa ya Yesu?
Pa usiku wakuti macero wafwenge, Yesu wakaphalira ŵalondezgi wake kuti pakukumbukira nyifwa yake ŵacitenge ciphikiro cipusu. Ici cikovwira kuti caka cilicose tighanaghanirenge citemwa ico Yehova na Yesu ŵali kutilongora.
Caka cino Cikumbusko ca nyifwa ya Yesu cizamucitika pa Mande, 14 Epulero para dazi lanjira. Tikumucemani kuti muzakaŵepo ndipo mungazakacitira ku cigaŵa uko mukukhala.
Manyani Vinandi
Kukumbukira Nyifwa ya Yesu
Chaka chilichose ŵanthu ŵanandi ŵakuwungana kuti ŵakumbukire nyifwa ya Yesu. Tikumuchemani kuti muzakaŵepo pa zuŵa ili kuti muzakamanye kuzirwa kwa nyifwa ya Yesu kwa imwe.
Kasi Yesu Khristu Ni Njani?
Manyani ivyo vikulongora kuti Yesu ni Mesiya uyo Baibolo likayowoyerathu kuti wizenge, uko wakafuma, ndiposo chifukwa icho ni Mwana wapadera wa Yehova.
Sembe—Yakuwombora Ntchawanangwa Chapadera
Kasi sembe yakuwombora ni vichi? Sembe iyi yingamovwirani wuli?


text: 4 Themba Solomoni likawusa Israyeli yose.+2 Ŵalaraŵalara ŵake ŵakaŵa aŵa: Azariya mwana wa Zadoki+ wakaŵa wasembe.*3 Elihorefi na Ahiya, ŵana ŵa Shisha, ŵakaŵa ŵalembi.+ Yehoshafati+ mwana wa Ahiludi wakaŵa wakulemba mdauko.4 Benaya+ mwana wa Yehoyada wakaŵa mulongozgi wa ŵankhondo. Zadoki na Abiyatara+ ŵakaŵa ŵasembe.5 Azariya mwana wa Natani+ wakalaŵiliranga ŵachiŵiri ŵa ŵalongozgi. Zabudu mwana wa Natani wakaŵa wasembe na mubwezi wa themba.+6 Ahisha wakalaŵiliranga vya mu nyumba ya themba. Adoniramu+ mwana wa Abuda wakalaŵiliranga awo ŵakapika ntchito ya wuzga.+7 Solomoni wakaŵa na ŵachiŵiri ŵa ŵalongozgi ŵakukwana 12 awo ŵakaŵa pachanya pa Israyeli yose, awo ŵakanozgeranga vyakurya themba na ŵamunyumba yake. Waliyose wakizanga na chakurya mwezi umoza pa chaka.+8 Mazina ghawo ghakaŵa agha: Mwana wa Huru, wakufuma mu chigaŵa cha mapiri cha Efurayimu.9 Mwana wa Dekeri, kufuma ku Makazi, Shalibimu,+ Beti-shemeshi, na Eloni-beti-hanani.10 Mwana wa Hesedi, kufuma ku Aruboti, (chigaŵa chake chikaŵa Soko na charu chose cha Heferi).11 Mwana wa Abinadabu, kufuma ku vikhizga vyose vya Dori (muwoli wake wakaŵa Tafati, mwana wa Solomoni).12 Baana mwana wa Ahiludi, kufuma ku Tanaki, Megido,+ na Beti-sheyani+ yose uyo wali kufupi na Zaretani musi mwa Yezireli, kufuma ku Beti-sheyani m’paka ku Abelu-mehola, na ku chigaŵa cha Yokimeyamu.+13 Mwana wa Geberi, kufuma ku Ramoti-giliyadi+ (wakaŵa na mizi ya Yayiri+ mwana wa Manase, iyo yili mu Giliyadi.+ Wakaŵaso na chigaŵa cha Arigobu,+ icho chili mu Bashani.+ Misumba yikuruyikuru 60 ya malinga na mphingilizgo zamkuŵa).14 Ahinadabu mwana wa Ido, kufuma ku Mahanayimu.+15 Ahimazi, kufuma ku Nafutali (wakatora Basemati, mwana munyake wa Solomoni kuŵa muwoli wake).16 Baana mwana wa Hushayi, kufuma ku Asheri na Beyaloti.17 Yehoshafati mwana wa Paruwa, kufuma kwa Isakara.18 Shimeyi+ mwana wa Ela, kufuma kwa Benjamini.+19 Geberi mwana wa Uri, mu charu cha Giliyadi,+ charu cha Sihoni+ themba la Ŵaamori, na Ogi+ themba la Bashani. Pakaŵaso wachiŵiri kwa mulongozgi uyo wakalaŵiliranga ŵalongozgi ŵanyake wose aŵa mu charu.20 Ŵayuda na Ŵaisrayeli ŵakaŵa ŵanandi chomene nga ni mchenga mumphepete mwa nyanja.+ Ŵakaryanga, kumwa na kukondwa.+21 Solomoni wakawusa maufumu ghose kwamba ku Mlonga*+ m’paka ku charu cha Ŵafilisiti kuzingilira m’paka ku mphaka ya Eguputo. Ŵakizanga na mithulo na kuteŵetera Solomoni mazuŵa ghose gha umoyo wake.+22 Zuŵa lililose chakurya cha Solomoni chikaŵanga ufu uwemi wakukwana makoro* 30 na ufu waka wakukwana makoro 60,23 ng’ombe 10 zakututuŵa, ng’ombe 20 zakufuma ku ulyero, na mberere 100, padera pa mbaŵala zanalume, mphoyo, nyiska, na viyuni vya chakupompha vyakututuŵa.24 Pakuti wakaŵa na mazaza pa vinthu vyose ku sirya ili la Mlonga,*+ kwamba ku Tifusa m’paka ku Gaza,+ kweniso mathemba ghose gha sirya lino la Mlonga. Wakakhala mu mtende mu vigaŵa vyose, kosekose.+25 Yuda na Israyeli ŵakakhala mwakufwasa, waliyose musi mu mpheska zake na musi mwa khuni lake la mkuyu, kwamba ku Dani m’paka ku Beyere-sheba, mazuŵa ghose gha Solomoni.26 Solomoni wakaŵa na viŵaya 4,000* vya mahachi ghakuguza magileta ghake na mahachi* 12,000.+27 Ŵachiŵiri kwa ŵalongozgi aŵa ŵakapelekanga chakurya kwa Themba Solomoni na kwa waliyose uyo wakaryanga pa thebulu la Themba Solomoni. Munthu waliyose wakapelekanga pa mwezi wake, ndipo ŵakawoneseskanga kuti pakusoŵa kanthu chara.+28 Ŵakizangaso na balere na utheka kulikose uko vikakhumbikwanga kuŵa chakurya cha mahachi na vipani vya mahachi, waliyose kuyana na ivyo ŵakamupimira.29 Chiuta wakamupa Solomoni vinjeru na umanyi wakuluska, na ukuru wa mtima* nga ni mchenga mumphepete mwa nyanja.+30 Vinjeru vya Solomoni vikaluska vinjeru vya ŵanthu wose ŵakumafumiro gha dazi na vinjeru vyose vya ku Eguputo.+31 Wakaŵa wavinjeru chomene kuluska munthu waliyose, wavinjeru kujumpha Etani+ Muezira, Hemani,+ Kalikoli,+ Darida, ŵana ŵa Maholi. Lumbiri lwake lukathandazgika mu mitundu yose iyo yikaŵazingilizga.+32 Wakata* ntharika 3,000,+ ndipo sumu zake+ zikaŵa 1,005.33 Wakayowoya vya makuni, kwamba makuni gha sidara ku Lebanoni m’paka makuni gha hisopu+ agho ghakumera mu viwumba. Wakayowoya vya vinyama,+ viyuni,*+ vinthu vyakukhwaŵa,+ na somba.34 Ŵanthu ŵakufuma ku vigaŵa vyose ŵakizanga kuzakapulika vinjeru vya Solomoni, pamoza na mathemba gha charu chose chapasi agho ghakapulika vya vinjeru vyake.+


text:
NKHANI YAKULONGOSORA UMOYO WA MUNTHU
Nkhalondezga Chiyelezgero Chawo Chiwemi
Izak Marais wakati wanimbira foni kufuma ku Patterson, New York, nkhamufumba kuti: “Kasi ukuvimanya vyaka vyane?” Iyo wakati: “Enya, nkhuvimanya!” Lekani nilongosore umo vikaŵira kuti nimufumbe nthena.
NKHABABIKIRA ku Wichita, Kansas, U.S.A., pa Disembala 10, 1936. Pakwithu tilipo ŵana ŵanayi, ŵanakazi ŵaŵiri, ŵanalume ŵaŵiri. Wakwamba ndine. Adada ŵakaŵa a William, ndipo amama ŵakaŵa a Jean. Wose ŵakajipelekanga chomene pakusopa Yehova. Adada ŵakaŵa muteŵeti wa mpingo, zina ilo kale munthu uyo wakalongozganga mpingo wakamanyikwanga nalo. Abuya a Emma Wagner ndiwo ŵakasambizga unenesko amama. Abuya ŵakasambizganga ŵanthu ŵanandi Baibolo. Yumoza wa ŵanthu aŵa wakaŵa Gertrude Steele, uyo wakaŵa mishonale ku Puerto Rico kwa vyaka vinandi. * Ntheura nkhaŵa na ŵanthu ŵanandi ŵakuti ningasambirako.
KUKUMBUKIRA VIYELEZGERO VIWEMI
Zuŵa linyake pa Chisulo namise, ine na adada tikapharazganga mu msewu ndipo tikagaŵiranga magazini gha Gongwe la Mulinda na Consolation panji kuti Wukani! Pa nyengo iyi nkhaŵa na vyaka 5, ndipo Nkhondo Yachiŵiri ya Charu Chose yikaŵa kuti yanunkhirathu. Apo tikapharazganga, pakiza dokotala munyake uyo wakaŵa kuti waloŵelerathu. Dokotala uyu wakamba kukalipira adada, iyo wakatenge mbawofi kweniso mbakhuluku chifukwa ŵakugwentha kunjira usilikari. Dokotala uyu wakasendelera pafupi na kulaŵiska adada ku maso ndipo wakaŵaphalira kuti: “Nitimba para uli na nkhongono, kazeleza iwe!” Nkhatenthema chomene, kweni nkhakhozgeka na chikanga icho adada ŵakalongora. Adada ŵakalutilira waka kugaŵira magazini ku ŵanthu awo ŵakayimilira penepara. Pa nyengo iyi pakajumphanga msilikari, ndipo dokotala wakamuphalira kuti, “Malanani nako kazeleza aka!” Kweni msilikari yura wakawona kuti munthu uyu waloŵera, ntheura wakamuphalira kuti, “Luta waka kunyumba kwako ukagone panji moŵa ungamara.” Wose ŵakafumapo na kuluta. Para nakumbuka, nkhuwonga chomene kuti Yehova wakawovwira adada kuŵa na chikanga. Adada ŵakaŵa na mababashopu ghaŵiri ku Wichita, ndipo dokotala uyu nayo wakaŵa kasitomara wawo.
Apo nkhaŵa na vyaka 8, ŵapapi ŵane ŵakaguliska nyumba na mashopu ndipo ŵakapanga kanyumba kakwenda nako. Pamasinda tikasamira ku Colorado kukateŵetera uko ŵapharazgi ŵakaŵa ŵachoko. Tikamba kukhala kufupi na Grand Junction, uko ŵapapi ŵane ŵakachitanga upayiniya ndipo ŵakagwiranga maganyu pa famu yinyake. Ŵakalimbikiranga chomene kupharazga. Yehova wakatumbika mwamphu wawo ndipo kukaŵa mpingo. Pa Juni 20, 1948, adada ŵakanibatiza pamoza na ŵanthu ŵanyake awo ŵakazomera unenesko. Munyake uyo wakabatizika pa nyengo iyi wakaŵa Billie Nichols na muwoli wake. Pamanyuma, Billie na muwoli wake ŵakamba kwendera dera, ndimo vikaŵiraso na mwana wawo na muwoli wake.
Tikatemwanga chomene kuchezga na kukhozgana na ŵabali kweniso ŵadumbu awo ŵakachitanga uteŵeti wanyengozose. Ŵanji mwa ŵanthu aŵa ŵakaŵa Don na muwoli wake Earlene, Dave na muwoli wake Julia, kweniso Si na muwoli wake Martha. Wose aŵa ŵakaŵa ŵamumbumba ya Steele, ndipo ŵakanikhozganga chomene. Iwo ŵakanovwira kumanya umo munthu wakuŵira wakukondwa para wakudangizga vinthu vya Ufumu.
TIKASAMUKASO
Apo nkhaŵa na vyaka 19 mubwezi wane Bud Hasty, uyo wakachitanga upayiniya kumwera kwa United States, wakanipempha kuti tikachitirenge lumoza upayiniya. Pamanyuma, mulaŵiliri wa dera wakatipempha kuti tilute ku Ruston, Louisiana, uko Ŵakaboni ŵanandi ŵakalopwa. Tikaphalirika kuti tikachitiskenge maungano ghose, kwali ŵanthu ŵamwizako kwali yayi. Tikasanga malo ghakuchitirapo maungano, ndipo tikaghanozga makora. Tikachitanga nadi maungano ghose, kweni kanyengo kataliko tikasangikangapo taŵaŵiri pera. Tikasinthananga kudumba nkhani pa maungano ndipo para munyake wakufumba mafumbo, munyake wakazgoranga. Para nkhani yili na chiyelezgero, tose tikalutanga pa pulatifomu kwambura ŵategherezgi. Pamanyuma, mudumbu munyake muchekuru wakamba kwiza ku maungano. Kufuma apo, ŵanthu ŵanyake awo tikasambiranga nawo Baibolo kweniso ŵabali na ŵadumbu ŵanyake awo ŵakalopwa ŵakamba kuwungana. Pakati pajumpha nyengo yichoko waka, mpingo ukakura chomene.
Zuŵa linyake, ine na Bud tikasangana na muliska wa Church of Christ, uyo wakalongosora mavesi ghanyake gha mu Baibolo agho ine nkhaghamanyanga makora yayi. Apa chakuyowoya chikanisoŵa mwakuti nkhamba kughanaghanira chomene ivyo nkhagomezganga. Nkhagonanga mwakuchedwa sabata yose, chifukwa nkhapenjerezganga mazgoro gha mafumbo agho muliska yura wakanifumba. Ivi vikanovwira kuti nitore unenesko kuŵa wane na wane, ndipo nkhaŵa wakunweka kukumana na muliska munyake wanthena uyu.
Pakati pajumpha nyengo yichoko waka, mulaŵiliri wa dera wakanipempha kuti nkhawovwire mpingo ku El Dorado, Arkansas. Apo nkhaŵa ku El Dorado, kanandi nkhalutanga ku Colorado kukakumana na komiti yakuwona ŵanthu awo ŵakwenera kunjira usilikari. Paulendo unyake, nkhaluta lumoza na ŵapayiniya ŵanyane ndipo tose tikenda pa galimoto yane. Tikati tafika ku Texas, tikachita ngozi ndipo galimoto yane yikamalira penepapo. Tikachema mubali munyake uyo wakatitolera ku nyumba yake kweniso ku maungano gha mpingo. Apo tikaŵa pa maungano, ŵakapharazga kuti tachita ngozi. Ntheura ŵabali ŵakatipa ndalama kuti zitovwire. Kweniso mubali uyo tikafikirako wakaguliska galimoto yane yakuphwasuka yira pa mtengo wa madola 25.
Tikalutirizga ulendo withu ndipo tikafika ku Wichita, uko E. F. McCartney uyo wakachemekangaso kuti “Doc,” wakachitanga upayiniya. Mubali uyu wali na ŵana ŵamuleza, Frank na Francis. Ŵanyamata aŵa ŵakaŵa ŵabwezi ŵane ndipo m’paka sono tichali kutemwana chomene. Iwo ŵakaŵa na galimoto yikoloŵere iyo ŵakaniguliska pa mtengo wa madola 25, kuyana na ndalama izo nkhaguliskira galimoto yane. Aka kakaŵa kakwamba kuwona umo Yehova wakanovwilira chifukwa cha kudangizga vinthu vya Ufumu. Pa nyengo iyi, mbumba ya McCartneys yikanovwira kuti nimanyane na Bethel Crane, mudumbu wakutemwa chomene vinthu vyauzimu. Amama ŵake a Ruth, awo ŵakakhalanga ku Wellington, Kansas, nawo ŵakalimbikiranga chomene vinthu vyauzimu ndipo ŵakalutilira kuchita upayiniya m’paka apo ŵakaŵa na vyaka vyakujumpha 90. Bethel na ine tikatorana mu 1958, pakati pajumpha myezi yichoko waka kufuma apo tikamanyirana, ndipo tose tikachitanga upayiniya ku El Dorado.
NYENGO ZAKUKONDWESKA CHOMENE
Tikati taghanaghanirapo ivyo ŵabali na ŵadumbu awo ŵakatemwanga vinthu vyauzimu ŵakachitanga, tikawona kuti ntchiwemi kuti nase tiŵe ŵakunozgeka kuchita chilichose icho Yehova wangatipempha kuchita mu gulu lake. Tikatumika kukachita upayiniya wapadera ku Walnut Ridge, Arkansas. Mu 1962, tikakondwa chomene kupokera kalata yakutichemera ku Sukulu ya Giliyadi, kilasi la nambara 37. Tikakondwaso kuwona kuti Don Steele tikaŵa mu kilasi limoza. Tikati tamalizga sukulu, Bethel na ine ŵakatituma kuti tikachite umishonale ku Nairobi, Kenya. Chitima chikatikora chomene apo tikanyamukanga ku New York kuluta ku malo ghachilendo. Kweni chitima chikamara tati tafika waka pa chiŵanja cha ndege ku Nairobi chifukwa tikasanga ŵabali na ŵadumbu awo ŵakatipokelera makora chomene.
Tikakaŵa yayi kuzgoŵerana na ŵanthu ku Kenya, nakuti uteŵeti ukatinozgeranga chomene. Ŵanthu ŵakwamba kusambira nawo Baibolo ŵakaŵa Chris Kanaiya na muwoli wake, Mary. Iwo ŵachali kuchita uteŵeti wanyengozose mwakugomezgeka ku Kenya. Chaka chakulondezgapo, tikapempheka kuluta ku Kampala, Uganda, ndipo ndise tikaŵa ŵamishonale ŵakwamba mu charu ichi. Iyi yikaŵa nyengo yakukondweska nadi. Ŵanthu ŵanandi ŵakakhumbanga kusambira Baibolo, ndipo paumaliro nawo ŵakazgoka Ŵakaboni ŵa Yehova. Kweni tati takhala vyaka vitatu na hafu ku Africa, tikawelera ku United States kuti tikalere ŵana. Zuŵa ilo tikafumirangako ku Africa, tikadandawura chomene kuluska umo tikadandawulira apo tikanyamukanga ku New York. Tikaŵatemwanga chomene ŵanthu ŵa ku Africa, ndipo tikaŵa na chigomezgo kuti zuŵa linyake tizamuweleraso.
UTEŴETI UPHYA
Tati tawelera ku United States, tikakhazikika ku Colorado, uko ŵapapi ŵane ŵakakhalanga. Pakati pajumpha nyengo yichoko waka, mwana withu wakwamba, Kimberly, wakababika. Pakati pajumpha waka myezi 17, tikaŵaso na mwana wachiŵiri, zina lake Stephany. Udindo withu wa kulera ŵana tikawuwonanga mwakupepuka yayi. Tikaŵikapo mtima kusambizga ŵana ŵithu unenesko. Tikakhumbanga kuti titolere chiyelezgero chiwemi cha ŵapapi ŵithu. Tikamanyanga kuti chiyelezgero chiwemi cha ŵapapi chikovwira chomene ŵana, kweni ŵana nawo ŵali na wanangwa wa kusankha kuteŵetera Yehova panji yayi. Mwachiyelezgero, munung’una na mudumbu wane ŵali kuleka unenesko. Tili na chigomezgo kuti zuŵa linyake ŵazamuwelera kwa Yehova.
Tikakondwanga chomene kulera ŵana ŵithu ndipo kanandi tikachitiranga lumoza vinthu nga ni banja. Pakuti tikakhalanga kufupi na mapiri gha Aspen, ku Colorado, kanandi tikalutanga kukaseŵera ku mapiri agha. Para taluta ku malo agha, tikaŵanga na nyengo yakuchezgera na ŵana ŵithu. Para taluta na ŵana ŵithu kukatembeya ku malo ghanyake, nyengo zinyake tikagonanga kwenekuko. Namise tikakondwanga chomene kuchezga uku tikotha moto. Nangauli ŵakaŵa ŵana ŵachoko, kweni ŵakafumbanga mafumbo nga ghakuti, “Kasi nizamuchita vichi para nakura?” kweniso, “Kasi nkhwenera kuzakatorana na munthu wuli?” Tikalimbikiranga chomene kupanda vinthu vyauzimu mu maghanoghano na mu mitima yawo. Tikaŵachiskanga kuti ŵazakaŵe ŵateŵeti ŵanyengozose na kuzakatorana na ŵabali awo ŵali na vilato vyakuyana na vyawo. Tikaŵasambizganga kuti ntchiwemi yayi kuchimbilira kutengwa apo ŵachali ŵachoko. Kanandi tikaŵaphaliranga kuti, “Kutengwa yayi pambere mundakwaniske vyaka 23.”
Nga umo ŵakachitiranga ŵapapi ŵithu, nase tikalimbikiranga chomene kuluta na ŵana ŵithu ku maungano, kweniso tikapharazganga nawo. Kanandi tikachemanga ŵabali na ŵadumbu awo ŵali mu uteŵeti wanyengozose kuti tizakachezge nawo kunyumba kwithu. Kweniso tikaŵaphaliranga vinthu viwemi ivyo tikasanganga apo tikachitanga umishonale. Tikaŵaphalirangaso kuti tili na chigomezgo chose kuti zuŵa linyake tose ŵanayi tizamulutaso ku Africa. Ŵana ŵithu ŵakakondwa chomene na nkhani iyi ndipo nawo ŵakakhumbanga chomene kuti ŵakawoneko ku Africa.
Nyengo zose tikachitanga sambiro la mbumba, ndipo pa nyengo iyi tikayezgeleranga umo ŵana ŵithu ŵangachitira para ŵasangana na viyezgo ku sukulu. Ŵana ŵithu ndiwo ŵakachitanga chigaŵa cha Kaboni apo ise tikaŵanga nga mbanyawo ŵa ku sukulu awo ŵakufumba mafumbo. Ŵakakondwanga chomene kusambira munthowa iyi, ndipo ivi vikaŵawovwira kuti ŵaŵe na chikanga. Apo ŵakakuranga, nyengo zinyake ŵakadandawuranga para tindachite sambiro la mbumba. Zuŵa linyake, nkhavuka chomene ndipo nkhaŵaphalira kuti tisambirenge yayi, lutaninge waka mukagone. Ŵakadandawura chomene ndipo ŵakamba kulira uku ŵakuyowoya kuti tikukhumba kusambira. Ivi vikatovwira kumanya kuti ŵana ŵithu ŵakukondwa para tikuŵasambizga vinthu vyauzimu. Iwo ŵakalutilira kutemwa kusambira ndipo tikaŵachiskanga kuyowoya maghanoghano ghawo mwakufwatuka. Kweni nyengo zinyake tikazizwanga chomene para ŵana ŵithu ŵakutiphalira kuti ŵakukolerana yayi na vinthu vinyake ivyo ŵakusambira. Ndipouli, ivi vikatovwiranga kumanya ivyo vili mu mitima yawo. Para tadumbiskana nawo makora, ŵakakhorwanga na kupulikiska fundo za Yehova.
VINTHU VIKASINTHASO
Ŵana withu ŵakakura mwaluŵiro chomene kuluska umo ise tikaghanaghaniranga. Yehova na gulu lake, ŵakatovwira chomene kuti tikwaniske kovwira ŵana ŵithu kutemwa vyauzimu. Tikakondwa chomene kuti ŵana ŵithu wose ŵakamba upayiniya ŵati ŵamalizga waka sukulu ya sekondare. Kweniso ŵakasambira ntchito izo zingaŵawovwira kujipwelelera ŵekha apo ŵakuchita upayiniya. Iwo pamoza na ŵadumbu ŵanyake ŵaŵiri ŵakasamira ku Cleveland, Tennessee, uko kukakhumbikwiranga ŵapharazgi ŵanandi. Tikaŵasoŵanga chomene, kweni tikakondwanga chifukwa chakuti ŵakachitanga uteŵeti wanyengozose. Bethel na ine tikambaso kuchita upayiniya, icho chikapangiska kuti tiŵeso na mwaŵi wa kuchitaso mauteŵeti ghanyake. Pamanyuma, nkhateŵeteranga nga movwiri wa mulaŵiliri wa dera kweniso kuchitiska maungano gha chigaŵa.
Pambere Kimberly na Stephany ŵandasamukire ku Tennessee, ŵakaluta dankha ku London, England, kuti ŵakawone ofesi ya munthavi. Uku ndiko Stephany wakakumana na Paul Norton, uyo wakateŵeteranga pa Beteli. Pa nyengo iyi, Stephany wakaŵa na vyaka 19. Paulendo wawo wachiŵiri wa ku ofesi ya munthavi ku London, Kimberly nayo wakakumana na Brian Llewellyn, uyo wakateŵeteranga lumoza na Paul Norton. Stephany wati wakwaniska vyaka 23, wakatorana na Paul Norton. Pakati pajumpha chaka chimoza, Brian na Kimberly nawo ŵakatorana. Pa nyengo iyi Kimberly wakaŵa na vyaka 25. Ntheura ŵana ŵithu ŵakapulikira ivyo tikaŵaphaliranga kuti “Kutengwa yayi pambere mundakwaniske vyaka 23.” Nase tikakondwa chomene chifukwa wose ŵakasankha mwamahara ŵabali ŵakutorana nawo.
Ŵana ŵithu ŵakutiphalira kuti chiyelezgero chithu chiwemi kweniso cha ŵagogo ŵawo chikaŵawovwira kulondezga dango la Yesu lakuti, “Lutilirani kupenja dankha Ufumu,” nanga nipara ŵasangana na masuzgo ghakukhwaskana na ndalama. (Mat. 6:33) Mu Epulero 1998, Paul na Stephany ŵakachemeka kuti ŵakanjire kilasi la nambara 105 la Sukulu ya Giliyadi. Ŵakati ŵamalizga sukulu ŵakatumika kuti ŵakateŵetere ku Malaŵi. Mu chaka chenechira, Brian na Kimberly ŵakachemeka kuti ŵakateŵetere pa Beteli ku London. Pamanyuma, ŵakapempheka kukateŵetera ku ofesi ya munthavi ya ku Malaŵi. Tikakondwa chomene chifukwa ŵana ŵithu ŵakasankha kuteŵetera Yehova.
NKHACHEMEKASO
Mu Janyuwale 2001, nkhapokera foni kufuma kwa Mubali Marais nga umo nayowoyera pakwamba pa nkhani iyi. Mubali uyu wakulaŵilira ntchito yakung’anamura mabuku pa charu chose. Marais wakaniphalira kuti ŵabali ŵakukhumba kuti ŵasambizge ŵanthu awo ŵakung’anamura mabuku pa charu chose chapasi. Nangauli nkhaŵa na vyaka 64, kweni ŵakanipempha kuti nkhasambire umo ningasambizgira ŵabali na ŵadumbu awo ŵakung’anamura mabuku mu vyaru vyakupambanapambana. Bethel na ine tikayilombera nkhani iyi na kupempha ŵapapi ŵithu awo ŵakaŵa ŵachekuru chomene pa nyengo iyi kuti ŵayowoyepo maghanoghano ghawo. Ŵapapi ŵithu ŵakatizomerezga kuti tilute, nangauli ŵakamanyanga kuti ŵakhalenge kwambura wovwiri withu. Nkhamuyimbira Marais na kumuphalira kuti tawona kuti ni mwaŵi ukuru chomene kuchita uteŵeti uwu.
Pa nyengo yeneyira, amama ŵakasangika na nthenda ya kansa. Nkhaŵaphalira kuti mbwenu tilutengeko yayi ku sukulu kuti ine na mudumbu wane Linda tiŵapwelelerenge. Amama ŵakati: “Palije icho ungachitapo mwana wane, iwe luta, nakuti ningakondwa chomene para ungaluta kuluska kuti ukhale.” Linda nayo wakazomerezga kuti tilute. Tikakondwa chomene chifukwa cha mzimu wawo wakujinora, kweniso wovwiri uwo ŵabali ŵanyake ŵakapelekanga ku ŵapapi ŵithu. Tikati tafika ku Watchtower Educational Center ku Patterson, zuŵa lakulondezgapo Linda wakatiyimbira foni kuti amama ŵatayika. Nga umo amama ŵakatichiskiranga, tikaŵikapo mtima kuchita uteŵeti uphya uwo tikapika.
Tikakondwa chomene kuti uteŵeti withu uphya uwu tikambira ku Malaŵi, uko ŵana ŵithu na ŵafumu ŵawo ŵakateŵeteranga. Nakuti tikakondwa maseŵera chaa kuwonanaso na ŵana ŵithu! Pamanyuma tikaluta ku Zimbabwe na Zambia. Tikati tachita uteŵeti wa kusambizga ŵabali na ŵadumbu awo ŵakung’anamura mabuku kwa vyaka vitatu, ŵakatipempha kuti tiluteso ku Malaŵi. Pa nyengo iyi ŵakakhumbanga kuti tikalembe nkhani yakukhwaskana na umo ŵabali na ŵadumbu mu charu ichi ŵakatambuzgikira chifukwa cha kukana kuchitako ndyali. *
Mu 2005, tikawelera kukaya ku Basalt, Colorado, uko ine na Bethel tikulutilira kuchita upayiniya. Tikadandawuraso chomene kufumako ku Africa. Mu 2006, Brian na Kimberly ŵakawelera kukaya kuti ŵakalere ŵana ŵawo ŵaŵiri ŵasungwana, Mackenzie na Elizabeth, ndipo tikukhala pafupi na pafupi. Paul na Stephany ŵachali ku Malaŵi uko Paul wakuteŵetera mu Komiti ya Munthavi. Pasono nili na vyaka pafupifupi 80. Nkhukondwa chomene kuwona kuti ŵawukirano ŵanandi awo nkhateŵeterapo nawo, ŵakuchita milimo iyo ine nkhachitanga kale. Viyelezgero viwemi vya ŵabali na ŵadumbu awo ŵakaŵikanga vinthu vya Ufumu pakwamba, vyatovwira chomene kuti tisange chimwemwe chikuru icho tili nacho sono. Nakuti nase talondezga chiyelezgero chawo pakovwira ŵana ŵithu kweniso ŵazukuru.
^ ndime 5 Ŵazgani Gongwe la Mulinda Lachingelezi la Meyi 1, 1956, peji 269-272, na la Malichi 15, 1971, peji 186-190, kuti mumanye vinandi vya ŵamumbumba ya Steele awo ŵakachitanga umishonale.
^ ndime 30 Mwachiyelezgero, wonani nkhani yakulongosora umoyo wa Mubali Trophim Nsomba mu Gongwe la Mulinda la Epulero 15, 2015, peji 14-18.


text:
Penjani Dankha Ufumu
“Lutilirani kupenja Ufumu [wa Chiuta], ndipo vinthu ivi visazgikirengeko kwa imwe.”—LUKA 12:31.
SUMU: 40, 98
1. Kasi ivyo vikukhumbikwa pa umoyo vikupambana wuli na ivyo mtima ukukhumba?
VINTHU ivyo vikukhumbikwa nadi pa umoyo wa munthu ni vichoko waka, kweni mtima ukudokera vinthu vinandi chomene. Ŵanthu ŵanandi ŵakumanya yayi kupambaniska pakati pa ivyo munthu wakukhumbikwira nadi pa umoyo na ivyo mtima ukukhumba panji kudokera. Kasi vinthu ivi vikupambana wuli? Vinthu vyakukhumbikwa pa umoyo ni ivyo vikovwira munthu kuti walutilire kuŵa na umoyo, nga ni chakurya, vyakuvwara, na nyumba. Kweni kanandi ivyo mtima wa munthu ukukhumba, vikuŵa vyakukhumbikwa viŵi yayi kuti walutilire kuŵa wamoyo.
2. Kasi ni vinthu wuli vinyake ivyo ŵanthu ŵakudokera?
2 Vinthu ivyo ŵanthu ŵakudokera vikupambana chomene kuyana na malo agho waliyose wakukhala. Mu vyaru vikavu, ŵanthu ŵanandi ŵakudokera kusanga ndalama zinandi kuti ŵagure mafoni, magalimoto, malo, na vinthu vinyake. Mu vyaru visambazi, ŵanthu ŵakukhumba kuŵa na vyakuvwara vyakudura, nyumba zikuru, na magalimoto ghapachanya. Nyengo zinyake tikudokera vinthu ivyo ni vyakukhumbikwa viŵi yayi pa umoyo withu, ndipo vinyake ni vyakuti tingakwaniska yayi kugura. Ntheura tose tingawira mu chipingo chakutemwa chomene vinthu vyakuthupi, kwali tikukhala mu charu chikavu panji chisambazi.
CHENJERANI NA CHIPINGO CHAKUTEMWESKA VYAKUTHUPI
3. Kasi munthu uyo wakutemwa chomene vinthu vyakuthupi wakuŵa wuli?
3 Kasi munthu uyo wakutemwa chomene vinthu vyakuthupi wakuŵa wuli? Munthu wanthena nyengo zose wakuŵika maghanoghano ghake ghose pa usambazi m’malo mwa vinthu vyauzimu. Nakuti umoyo wake wose ukugona pa vinthu vyakuthupi, ndipo nyengo zose wakukhumba kusanga vinandi. Munthu waliyose wangawira mu chipingo chakutemwa chomene vinthu vyakuthupi, kwali ni musambazi panji mukavu. Ichi chikupangiska kuti waleke kupenja dankha vinthu vya Ufumu mu umoyo wake.—Heb. 13:5.
4. Kasi Satana wakuchita wuli kuti watikope na makhumbiro gha maso?
4 Satana wakugwiliskira ntchito ŵamalonda kuti watikope na kwamba kuwona kuti tingaŵa ŵakukondwa pekha para tili na vinthu vinandi vyakuthupi. Satana ni nkhwantha pa nkhani yakukopa ŵanthu kwizira mu “makhumbiro gha maso.” (1 Yoh. 2:15-17; Gen. 3:6; Zinth. 27:20) Charu chili na vinthu vinandi ivyo tingakopeka navyo. Vinyake mwa vinthu ivi ni vyakuzirwa, apo vinyake ni vyambura kuzirwa. Kasi imwe muli kugurapo chinthu chinyake kwambura kunozgekera, kweni chifukwa chakuti mukakopeka waka? Kasi pamanyuma mukamanya kuti mungakhala na umoyo kwambura chinthu icho? Vinthu vyambura kuzirwa vingatitimbanizga waka na kwamba kwenjerwa na vinthu vya ziii! Vingatitondeska kutemwa chomene Chiuta ndipo tingaleka kusambira Baibolo, kunozgekera maungano na kusangikapo, kweniso kupharazga nyengo zose. Kuluwa yayi mazgu gha mpositole Yohane ghakuti: “Charu chikuluta na makhumbiro ghake.”
5. Kasi ntchivichi icho chikuchitikira ŵanthu awo ŵakupenja waka usambazi?
5 Satana wakukhumba kuti tiŵe ŵazga ŵa Usambazi m’malo mwa kuŵa ŵazga ŵa Yehova. (Mat. 6:24) Wose awo ŵakupenja waka usambazi ŵakwamba kuŵa na mtima wakujighanaghanira ŵekha. Kweniso ŵakuleka kutemwa Chiuta ndipo umoyo wawo ukuzura waka na vyakuŵinya vinandi na chitima. (1 Tim. 6:9, 10; Chivu. 3:17) Umoyo wawo ukuyana waka na mbuto iyo yaseŵeka pa minga. Yesu wakati para uthenga wa Ufumu waseŵeka ‘pa minga . . . makhumbiro gha vinthu vinyake vyose ghakunjira na kufyolonganiska mazgu, ndipo ghakuŵa ghambura vipambi.’—Mrk. 4:14, 18, 19.
6. Kasi ivyo Yehova wakaphalira Baruki vikutisambizga vichi?
6 Ghanaghanirani ivyo vikachitikira Baruki, mulembi wa ntchimi Yeremiya. Apo Yerusalemu wakaŵa pafupi kuparanyika, Baruki wakamba kujipenjera “vinthu vikuru” ivyo vikate vimovwirenge yayi. Iyo wakeneranga kulutilira kugomezga ivyo Yehova wakamulayizga. Yehova wakamulayizga kuti wamuthaskenge para Yerusalemu wakuparanyika. Lekani wakamuphalira kuti: “Uchimbirenge na umoyo wako.” (Yer. 45:1-5, mazgu ghamusi.) Yehova wakati wavikilirenge katundu wa munthu waliyose yayi para Yerusalemu wakuparanyika. (Yer. 20:5) Apo charu ichi chili pafupi chomene kuparanyika, nase tileke kutangwanika na kujiwunjikira vinthu vyakuthupi. Tileke kughanaghana kuti pa suzgo yikuru tizamupona pamoza na katundu withu nanga wangaŵa wakudura wuli.—Zinth. 11:4; Mat. 24:21, 22; Luka 12:15.
7. Kasi mu nkhani iyi tidumbiskanenge vichi ndipo chifukwa wuli?
7 Yesu wakapeleka ulongozgi wakuzirwa chomene wa umo tingachitira kuti tileke kutangwanika na usambazi wa mu charu ichi na kwamba kwenjerwa na vinthu vyawakawaka. Wakapeleka ulongozgi uwu pa Upharazgi wake wa pa Phiri. (Mat. 6:19-21) Mu nkhani iyi tidumbiskanenge fundo izo zikusangika pa Mateyu 6:25-34. Fundo izi zitovwirenge chomene kuti tilutilire ‘kupenja dankha Ufumu wa Chiuta’ m’malo mwa usambazi.—Luka 12:31.
YEHOVA WAKUTIPA VYAKUKHUMBIKWA
8, 9. (a) Chifukwa wuli tikwenera kwenjerwa chomene yayi na vinthu ivyo tikukhumbikwira nadi? (b) Kasi Yesu wakamanyanga vichi vyakukhwaskana na ŵanthu?
8 Ŵazgani Mateyu 6:25: Apo Yesu wakayowoyanga kuti “lekani kwenjerwa na umoyo winu,” wakaphaliranga ŵalondezgi ŵake kuti ŵaleke kufipa mtima na vinthu vyakuthupi. Nyengo zinyake ŵalondezgi ŵake ŵakafipanga mtima na vinthu vyambura kwenelera. Yesu wakaŵakanizganga waka kuti ŵaleke kwenjerwa yayi, kweni wakaŵa na chifukwa chiwemi. Para munthu wakwenjerwa na vilivyose, wakutimbanizgika maghanoghano. Ichi chikupangiska kuti watondeke kuchita makora panji kulekerathu kuchita vinthu vyauzimu. Yesu wakatemwanga chomene ŵasambiri ŵake, lekani wakaŵachenjezga kanayi kose kuti ŵaleke kwenjerwa.—Mat. 6:27, 28, 31, 34.
9 Chifukwa wuli Yesu wakati tileke kwenjerwa na vyakurya, vyakumwa, na vyakuvwara? Kasi Yesu wakang’anamuranga kuti vinthu ivi ni vyambura kukhumbikwa chomene? Yayi, ni vyakukhumbikwa chomene! Nakuti para tingaŵavya vinthu ivi mbwenu tambenge kwenjerwa. Yesu nayo wakamanyanga fundo iyi. Wakamanyanga makora ivyo ŵanthu ŵakukhumbikwira zuŵa na zuŵa. Kweniso wakamanyanga masuzgo agho ŵasambiri ŵake ŵakakumananga nagho. Wakamanyangaso kuti pamanyuma ŵasambiri ŵake ŵazamukhala mu “mazuŵa ghaumaliro,” izo ni “nyengo zinonono na zakusuzga.” (2 Tim. 3:1) Ŵanthu ŵanandi mu mazuŵa ghaumaliro agha ŵakusuzgika kusanga ntchito, chakurya, ndipo ŵanyake ŵali pa ukavu wazanimuwone. Kweniso katundu wakudura chomene chifukwa chakuchepa nkhongono kwa ndalama. Ndipouli, Yesu wakamanyanga kuti umoyo wa munthu ngwakuzirwa chomene kuluska chakurya na vyakuvwara.
10. Kasi ntchivichi icho Yesu wakati ŵalondezgi ŵake ŵakwenera kuŵika pakwamba para ŵakulomba?
10 Pakwamba upharazgi wake wa pa Phiri, Yesu wakasambizga ŵanthu awo ŵakamutegherezganga kuti ŵakwenera kuŵeyelera Yehova kuti waŵape vyakukhumba pa umoyo wawo. Iyo wakaŵachiska kulomba kuti: “Mutipe chakurya chithu cha zuŵa ili.” (Mat. 6:11) Nyengo yinyakeso apo wakasambizganga ŵasambiri ŵake kulomba, wakaŵachiska kulomba kuti: “Mutipe chakurya chithu cha zuŵa lililose kuyana na ivyo tikusoŵerwa zuŵa lililose.” (Luka 11:3) Kweni apa Yesu wakang’anamuranga kuti nyengo zose maghanoghano ghithu ghaŵenge waka pa vinthu vyakuthupi yayi. Mu lurombo lwake lwa chiyelezgero, Yesu wakaphalira ŵasambiri ŵake vinthu ivyo ŵakwenera kuŵika pakwamba para ŵakulomba. Wakaŵachiska kuti chakwamba ŵakwenera kulomba kuti Ufumu wa Chiuta wize. (Mat. 6:10; Luka 11:2) Pamanyuma, Yesu wakaphalira ŵategherezgi ŵake umo Yehova wakuchitira kuti wapwelelere tuyuni na maluŵa kulongora kuti ni Mupi wachitemwa. Ivi vikawovwira kuti ŵalondezgi ŵake ŵaleke kwenjerwa chomene.
11, 12. Kasi Yehova wakupwelelera wuli viyuni, ndipo tikusambirapo vichi? (Wonani chithuzi chakwamba.)
11 Ŵazgani Mateyu 6:26. Yesu wakati, “laŵisiskani viyuni vyamudera.” Munthu ni mukuru pakuyelezgera na tuyuni. Tuyuni tukurya vipasi, tunjere, tuvibenene, kweniso mpholozi. Pakuyelezgera na ŵanthu, tuyuni tukurya chomene nangauli nthuzito yayi. Ndipouli, tuyuni tukupanda na kulima yayi kuti tusange chakurya. Yehova ndiyo wakuturyeska. (Sal. 147:9) Kasi wakuturyeska wuli? Iyo wakuchita kuŵika vyakurya mu milomo ya tuyuni utu yayi. Ito tukuluta na kupenja twekha chakurya. Kweni Yehova wakuwoneseska waka kuti nyengo zose chakurya chilipo chakukwana.
12 Yesu wakamanyanga makora kuti usange Yehova wakulyeska tuyuni, ipo wangatondeka yayi kupasa ŵanthu vinthu vyakukhumbikwa pa umoyo wawo. [1] (1 Pet. 5:6, 7) Yehova wakuchita kuŵika chakurya mu mulomo withu chara, kweni iyo wakutovwira kuti tilime chakurya panji tisange ndalama zakugulira vinthu vyakukhumbikwa pa umoyo. Usange tasoŵerathu pakukora, Yehova wakuchiska ŵanji kuti ŵatovwireko na uto ŵali nato. Yesu wakayowoyapo yayi kuti Yehova wakupelekaso nyumba ku tuyuni. Kweni Yehova wakutupasa mahara, luso na vinthu vinyake kuti tupangirenge vivwimbo vyawo. Mwakuyana waka, nase Yehova wakutipa mahara ghakusangira malo ghakukhala pamoza na mbumba zithu.
13. Kasi ntchivichi icho chikulongora kuti ndise ŵakuzirwa chomene kuluska tuyuni?
13 Yesu wakafumba ŵategherezgi ŵake kuti: “Asi imwe muli ŵakuzirwa kuluska [tuyuni twamudera]?” Mwambura kukayika, apo Yesu wakayowoyanga mazgu agha, wakaghanaghaniranga za sembe iyo wakaŵa pafupi kupeleka chifukwa cha ŵanthu. (Yaniskani na Luka 12:6, 7) Yesu wakafwira tuyuni twamudera yayi panji chilengiwa chinyake chilichose, kweni wakafwira ŵanthu pera. Ntheura tizamusanga umoyo wamuyirayira chifukwa cha sembe iyi.—Mat. 20:28.
14. Chifukwa wuli ntchiheni kukhalira waka kwenjerwa?
14 Ŵazgani Mateyu 6:27. Chifukwa wuli pera Yesu wakati munthu uyo wakwenjerwa wangasazgirako yayi nanga ni ora limoza ku umoyo wake? Chifukwa kwenjerwa na vinthu vya zii! kungawovwira yayi kuti munthu wakhale na umoyo utali. M’malo mwake, kwenjerwa kukufupikiska waka umoyo wake.
15, 16. (a) Kasi tikusambirapo vichi pa umo Yehova wakupwelelera maluŵa? (Wonani chithuzi chakwamba.) (b) Kasi tikwenera kujifumba mafumbo wuli, ndipo chifukwa wuli?
15 Ŵazgani Mateyu 6:28-30. Munthu waliyose wakukhumba kutchena, chomenechomene para wakupharazga panji para wali pa maungano. Nangauli vili nthena, ‘kasi tikwenera kwenjerwa kuti tivwarengechi?’ Pa nkhani iyi napo, ivyo Yesu wakayowoya vikutichiska kughanaghanira ivyo Yehova wali kulenga. Mwachiyelezgero, tikusambira vinandi para tikuwona kutowa kwa “maluŵa ghamuthengere.” Yehova wali kulenga maluŵa ghanandi kweniso ghakutowa chomene. Maluŵa ghakupanga salu yayi nesi kusona vyakuvwara kuti ghawonekenge ghakutowa. Ndipouli, nyengo zose maluŵa ghakutchena chomene. Baibolo likuti “nanga ni Solomoni mu uchindami wake wose wandavwarepo laya lakutowa lakuyana na maluŵa agha.”
16 Kasi nase tikugomezga kuti Yehova wakutipa vinthu ivyo tikukhumbikwira? Kuluwa yayi fundo ya Yesu, yakuti: “Usange Chiuta ndimo wakuvwalikira vyakumera vyamuthengere, . . . asi wavwalikenge chomene imwe, imwe ŵachipulikano chichoko?” Nyengo zinyake ŵasambiri ŵa Yesu ŵakalongoranga kuti ŵali na chipulikano chichoko. (Mat. 8:26; 14:31; 16:8; 17:20) Iwo ŵakeneranga kugomezga chomene Yehova, ndipo nase ndimo tikwenera kuchitira.
17. Kasi ntchivichi icho chingananga ubwezi withu na Yehova?
17 Ŵazgani Mateyu 6:31, 32. Tileke kuŵa nga ni ŵanthu “ŵamitundu” awo ŵalije chipulikano mwa Yehova, Dada wakuchanya. Yehova wakupwelelera wose awo ŵakuŵika Ufumu wake pakwamba mu umoyo wawo. Usange tikughanaghanira waka kuwunjika “vinthu ivyo ŵamitundu ŵakuvipenja chomene,” titayenge ubwezi withu na Yehova. Kweni para nyengo zose tikuŵika vinthu vya Ufumu pakwamba, tilutilirenge kugomezga kuti Yehova watipenge ivyo tikusoŵerwa. Usange ‘tikusopa Chiuta mwakujipeleka’ tikhorwenge “pakuŵa na vyakurya, vyakuvwara na nyumba.”—1 Tim. 6:6-8.
KASI MUKUŴIKA UFUMU PAKWAMBA?
18. Kasi Yehova wakumanya kuti tikukhumbikwira vichi, ndipo wakuchitachi?
18 Ŵazgani Mateyu 6:33. Nyengo zose ŵasambiri ŵa Yesu ŵakwenera kuŵika pakwamba Ufumu wa Chiuta mu umoyo wawo. Yesu wakati usange ndimo tikuchitira, “vinthu vinyake vyose ivi visazgikirengeko kwa” ise. Chifukwa wuli Yesu wakayowoya mazgu agha? Pa Mateyu 6:32, Yesu wakati: “Awiskemwe ŵakuchanya ŵakumanya kuti mukusoŵerwa vinthu vyose ivi,” kung’anamura ivyo tikukhumbikwira pa umoyo withu. Yehova wakumanyirathu ivyo waliyose wa ise wakukhumbikwira nga ni chakurya, vyakuvwara na nyumba nanga ni para tindamulombe. (Fil. 4:19) Iyo wakumanya kuti vyakuvwara vithu vikumara ndipo tikukhumbikwira vinyake. Yehova wakumanya chakurya na malo ghakugona agho ghangakhumbikwira kuyana na ukuru wa mbumba yiliyose. Iyo wakuwoneseska kuti nyengo zose tili na vinthu ivyo tikukhumbikwira nadi.
19. Chifukwa wuli tikwenera kuleka kwenjerwa na vinthu vyamunthazi?
19 Ŵazgani Mateyu 6:34. Yesu wakayowoyaso kachiŵiri kuti: “Kwenjerwa napachoko chara.” Iyo wakukhumba kuti tighanaghanirenge za vyakukhumbikwa vya zuŵa lililose palekha uku tikugomezga kuti Yehova watovwirenge. Usange munthu wakwenjerwa mwakutalulira na vinthu vyamunthazi, wangamba kujithemba m’malo mwa kuthemba Yehova. Ivi vingananga ubwezi wake na Yehova.—Zinth. 3:5, 6; Fil. 4:6, 7.
YEHOVA WATISAZGIRENGEKO VINYAKE VYOSE
20. (a) Kasi ni vichi vinyake ivyo imwe mungachita pakuteŵetera Yehova? (b) Kasi mungachepeska wuli vyakuchita vinu?
20 Ntchiwemi yayi kusuŵilira kupenja vinthu vyakuthupi m’malo mwa kupenja dankha Ufumu. Kasi mungasamukira ku mpingo uko kukukhumbikwira ŵapharazgi ŵa Ufumu ŵanandi? Kasi mungachitako upayiniya? Para ndimwe mupayiniya kale, kasi muli kughanaghanirapo vya kunjira Sukulu ya Ŵapharazgi ŵa Ufumu? Ŵabali na ŵadumbu ŵanyake ŵakujipeleka kuti ŵateŵetere kwa mazuŵa ghachoko waka sabata yiliyose pa Beteli panji pa maofesi ghakung’anamura mabuku. Kasi namwe mungachitako uteŵeti uwu? Kasi namwe mungajipeleka kuchita milimo yakuzenga iyo gulu la Yehova likuchita mu charu chinu? Ghanaghanirani ivyo mungachita kuti muchepeskeko milimo yinu kuti muchite vinandi pakuteŵetera Yehova. Lombani na kughanaghanira fundo za mu bokosi lakuti, “ Umo Mungachepeskera Vyakuchita Vinu.” Pamanyuma, wonani ivyo mungachita kuti mufiske vilato vinu.
21. Kasi ntchivichi icho chingatovwira kuti tiŵe paubwezi na Yehova?
21 Yesu wakaŵa na vifukwa vyakupulikikwa makora pakuyowoya kuti tipenjenge dankha Ufumu. Apo tikupenja dankha Ufumu, tileke kwenjerwa na umo tisangirenge vinthu vyakukhumbikwa pa umoyo withu. Nyengo zose tigomezgenge Yehova ndipo tileke kulimbana na kugura waka chilichose mu charu ichi nanga ni para tili na ndalama zinandi. Para tikuchita nthena, tiŵenge paubwezi wakukhora na Yehova. Usange tikuchepeska vyakuchita vithu sono, vitovwirenge kuti tikoleske “umoyo wanadi.”—1 Tim. 6:19.
^ [1] (ndime 12) Kuti mumanye chifukwa icho nyengo zinyake Yehova wakuzomerezgera kuti ŵateŵeti ŵake ŵasoŵe chakurya, wonani “Mafumbo Ghakufumira ku Ŵaŵazgi” mu Gongwe la Mulinda la Seputembala 15, 2014, peji 22.